Гилос экспорти. Бунинг ортидан катта даромад олиш мумкин - Халқ сўзи\nГилос экспорти. Бунинг ортидан катта даромад олиш мумкин\n09:50 23 Май 2018 Иқтисодиёт\nЮртимизда пишиқчилик мавсуми бошланди. Боғларда пишиб етилаётган сархил мевалар дастурхонимизни безамоқда.\nБозор расталарини тўлдираяпти. Ундан ортгани эса экспортга чиқарилмоқда. Айниқса, болга тўлган гилосларнинг харидори чаққон. Ташқи бозорда талаб юқори бўлган бу мевадан жорий йилда ҳам мўл ҳосил етиштирилди.\nХусусан, Наманган гилосзорларидаги пишиқчилик кишининг ҳавасини келтиради. Вилоят миришкорлари бу мавсумда 26,5 минг тонна ҳосил етиштиришни мўлжаллашган.\nУнинг 11 минг тоннадан кўпроғи ташқи бозорга йўналтирилади. Айни пайтда жойларда экспорт амалиётлари жадал давом эттирилмоқда.\n— Хорижда бизнинг гилосга талаб жуда юқори, — дейди Мингбулоқ туманида рўйхатдан ўтган якка тартибдаги тадбиркор Баҳодир Кўпайсинов. — Ҳозирги кунга қадар чет эллик харидорларга 3 миллион АҚШ долларидан ортиқ миқдорда гилос сотдик. Бу ҳали мавсумнинг бошланиши...\nАйтиш керакки, вилоятда бу йил биргина гилос экспортининг ўзидан 45 миллион АҚШ долларига тенг даромад қилиш мўлжалланаяпти. Дастлабки натижалар ушбу кўрсаткич янада кўпроқ бўлишидан далолат бермоқда.\nЎзбекистон гилос етиштириш ва уни экспорт қилиш бўйича АҚШ, Чили, Туркия ва Европа иттифоқидан кейин бешинчи ўринда туради. Маълумотларга қараганда, айни пайтда мамлакатимиздаги гилосзорлардан йилига 200 минг тоннага яқин ҳосил олинади. Унинг 30 минг тоннадан ортиғи хорижий харидорларга жўнатилмоқда.\nХўш, бу кўрсаткич озми-кўпми? Бу борадаги имкониятларни янада кенгайтиришнинг иложи борми? Жаҳон бозоридаги ўрнимизни мустаҳкамлаш йўлида қандай ишлар амалга оширилмоқда?\n— Бунинг учун, аввало, мева етиштириш ва қайта ишлашга ихтисослаштирилган ҳар бир корхона ташқи бозорга чиқиш ҳуқуқини берувчи “Global GAP” сертификатига эга бўлиши шарт, — дейди “Ўзагроэкспорт” акциядорлик жамиятининг логистика бўлими бошлиғи Баҳодир Раҳматуллаев. — Айни пайтда республикамизда мева-сабзавот экспорти билан шуғулланувчи 10 дан ортиқ субъектлар шундай сертификатни қўлга киритган. Табиийки, хуштаъм, кўриниши эътиборни тортадиган, юқори сифатли меваларгина жаҳон бозорида харидорга манзур бўлади. Жумладан, гилосга ҳам талаб шундай. Таъми, донасининг йирик ва текислиги алоҳида аҳамиятга эга. Шундан келиб чиқиб, мамлакатимизда барча жиҳати билан хорижликлар дидига мос тушадиган маҳсулот етиштириш ва сотувга тайёрлаш учун мавжуд имкониятлар ишга солинмоқда. Бунда дунёнинг машҳур компанияларида тайёрланган технологик ускуна ва жиҳозлар қўлланишига аҳамият қаратилаяпти. Масалан, Италиянинг “Uniteks” компаниясидан келтирилган линия ёрдамида гилосни маълум даражадаги паст ҳароратда сақлаш ва уни махсус қутиларга жойлаб, савдо растасигача табиий ҳолатда етказиш мумкин. Айни пайтда уч жойда шундай технологиядан фойдаланилмоқда. Бу борадаги ишлар изчил давом эттирилиб, яқин вақт ичида улар сони кескин кўпайтирилади. Умуман олганда, мазкур йўналишдаги саъй-ҳаракатлар натижасида 2018-2019 йиллар мобайнида гилос экспорти 40 минг тоннага етказилади.\nКўчатни компьютер парваришлайди\nГилосчиликни ривожлантириш ва унинг экспортини ташкил этиш борасидаги ишларда Тўрақўрғон туманидаги “Gold fresh fruits” масъулияти чекланган жамиятининг лойиҳаси алоҳида ажралиб туради. Ушбу корхона жамоаси Яндама қишлоғи атрофида 800 гектардан ортиқ майдонда интенсив боғлар барпо этди. Дастлабки ўтқазилган ниҳоллар ўтган йили нишона кўрсатди. Атрофи махсус тўсиқлар билан ўралган бу боғларнинг 85 фоизини гилосзор ташкил қилади. Бўйи унча юқори бўлмаган, бироқ маҳаллий навларга қараганда серҳосил кўчатлар хориждан келтирилган.\n— Илгари атиги 12 центнердан пахта олинган бу ерларнинг ҳолатини яхшилаш учун анчагина тер тўкилди, — дейди МЧЖ иш бошқарувчиси Эркинжон Нишонов. — Пасту баландини текислаб, ўт-ўландан тозаладик. Бошқа иқлим ва шароитда ундирилган ниҳолларни маҳаллий шароитга мослаштиришда хорижлик мутахассислар билан миришкор боғбонларимизнинг ҳамкорликдаги меҳнати қўл келди. Тан олиб айтиш керакки, боғдорчилик борасида халқаро тажриба бизникидан анчагина фарқ қилади. Кўчатлар аниқ схема асосида жойлаштирилган. Суғориш илғор технология — томчилатиш йўли билан амалга оширилади. Бунинг учун катта майдонлардаги мева дарахтлари қаторига юз минг метрлаб ингичка ва юмшоқ қувурчалар тортиб чиқилган. Уларга сув компьютер билан бошқариладиган 3 та насос станцияси орқали етказилади. Янгиликнинг афзаллиги шундаки, оддий усулда суғорилганда гектарига 120 литр сув сарфланса, бу усулда 40 литрдан ошмайди. Тежамкорлик даражаси — 55 — 60 фоиз. Биз боғни минерал ўғитлар билан тўйинтиришни ҳам сув орқали бажарамиз. Айни жараёнда сарф-харажат камайишидан ташқари сув орқали берилган озуқа тўғридан-тўғри кўчат илдизига боради.\n“Uzbek cherry” лойиҳаси\nЭ. Нишонов ўтган йили Италияга хизмат сафари билан бориб, бу борадаги тажрибаларни яқиндан ўрганиб қайтди. Соҳа бўйича профессор Франк Фортенинг маслаҳатларини олди. Уларда ҳар бир кўчатнинг оралиғи 15 сантиметрдан 3 метргача масофани ташкил этар экан.\n— У ерлардаги боғларни кўриб, ҳайратланмай иложингиз йўқ, — дейди Эркинжон. — Зич экилган кўчатларда бор-йўғи икки-учта шох бор. Бироқ бу шохлар пастидан учигача ҳосил. Бунинг устига кўчатлар атрофи чуқур юмшатилмайди. “Сизлар чопиқ қилиб, кўчатнинг асосий илдизларига шикаст етказасизлар. Натижада дарахтнинг ҳосили камайиб, осмонга қараб ўса бошлайди. Ер юзасига яқин қисмида попук илдиз бор, эътиборни кўпроқ шунга қаратиш керак”, дея менга маслаҳат берди италиялик олим. Унинг гапи тўғри эканлигини амалда синаб кўрдим. Шохларга шакл бериш, пишиб етилган ҳосилни саралашнинг илғор усулларини ҳам ўргандим. Қайтар чоғимда Франк махсус қайчи ва меванинг йириклигини ўлчайдиган асбоб совға қилди.\nТўрақўрғонлик боғбонлар ҳозирги кунда хориж тажрибасини ўрганган ҳолда “Uzbek cherry” лойиҳаси устида қизғин иш олиб боришаяпти. Унинг умумий қиймати 45 миллион АҚШ долларига тенг бўлиб, жорий йил охиригача интенсив боғдаги гилосзорлар 1000 гектарга етказилади. Улар тўла ҳосилга киргач, йилига 10 минг тоннадан ошириб ҳосил олиш мумкин.\nЗамонавий логистика маркази\nБу ерда барпо этиладиган замонавий логистика марказида гилосни саралаш, қайта ишлаш, қадоқлаш ва экспортга чиқариш ишлари амалга оширилади. Мажмуада умумий қуввати 14200 тонналик сиғимга эга 12 та омбор, 2 та замонавий музлаткич ўрнатилади. Илғор технологиянинг иш жараёни компьютерлар ёрдамида олиб борилади. Лазер сканерли саралаш ускунаси ювилган гилосни сақлаш муддатини аниқлаган ҳолда, алоҳида турларга ажратади. Сўнгра маҳсулот карахт ҳолга келтирилиб, музлатилади. Махсус қутиларга жойланган маҳсулот дўкондаги витринали музлаткичга етиб боргунга қадар шундай сақланади. Қиймати 72 миллион АҚШ долларига тенг мазкур лойиҳа келгуси йил бошигача рўёбга чиқарилиб, йилига 150 тонна гилосни музлатилган ҳолда жамғариш имконияти яратилади.\nДавлатимиз раҳбари ўтган йили Наманган вилоятига сафари чоғида “Gold fresh fruits”нинг фаолияти билан яқиндан танишиш жараёнида бу ерда водий гилосчилик мактабини ташкил этиш бўйича ўз таклифини билдирган эди. Шундан келиб чиқиб, ушбу вазифа ижросига киришилди. Ўтган қисқа фурсатда илғор тажриба марказига айланган мазкур жамиятга Фарғона водийсидан ташқари, мамлакатимизнинг турли ҳудудларидан юзлаб боғбон ва мутахассислар ташриф буюришди.\n— Бу ерга келаётганлар тажрибаларимизни яқиндан ўрганмоқдалар, — дейди агроном Дилмурод Арслонов. — Машғулотларда, асосан, гилосни ўтқазиш ва парваришлаш технологияси, жумладан, кўчатни пайвандлаш, ердан самарали фойдаланиш масалаларига алоҳида эътибор қаратаяпмиз.\nУмуман айтганда, ушбу соҳанинг жадал ривожи мамлакатимиз экспорт салоҳияти ошишига хизмат қилади.


Шу кунларни ҳам кўрдик. Ўзбекистон Осиё чемпионатига чиқа олмади\n07:59 / 25.09.2017\nЎзбекистон U-16 терма жамоаси ОЧ саралаши «A» гуруҳи 5-турида Саудия Арабистони U-16 термасига 0:1 ҳисобида ютқазди ва келгуси йили бўлиб ўтадиган Осиё чемпионати финал босқичи йўлланмасини қўлга кирита олмади.\nСаудия Арабистони пойтахти Ар-Риёд шаҳрида ОЧ саралаши «A» гуруҳи баҳслари якунланди ва Осиё чемпионатига йўл олган жамоа аниқланди.\nМусобақанинг сўнгги турида Саудия Арабистони U-16 терма жамоасига қарши майдонга тушган Ўзбекистон U-16 терма жамоаси рақибига кичик 0:1 ҳисобида мағлуб бўлди ва гуруҳ босқичи баҳсларида учинчи ўринни эгаллаб ОЧ финал босқичига йўлланмани қўлга кирита олмади.\nТаъкидлаш лозим, ушбу гуруҳда Иордания терма жамоаси биринчи ўринни қўлга киритган ҳолда Осиё чемпионати финал босқичига йўлланма олди. Саудия Арабистони терма жамоаси иккинчи ўринни қўлга киритган бўлса ҳам, голлар нисбати туфайли иккинчи ўрин эгалари орасида энг яхши бешта жамоа сафига кира олмади ва Осиё чемпионати йўлланмасини қўлга кирита олмади. Дилшод Нуралиев бош мураббийлигидаги Ўзбекистон U16 терма жамоаси эса 7 очко билан гуруҳ босқичида учинчи ўринни эгаллади.\nU-16 Осиё чемпионати саралаши.\n«A» гуруҳи, 5-тур.\nЎзбекистон – Саудия Арабистони – 0:1.\nГол: Ҳассан Ал Али (80).\nТурнир жадвалидаги вазият.\nЎзбекистон Осиё чемпионати саралаши


АҚШ армияси “кўринмас” формани синаб кўради\n11:56 / 11.05.2015\nАҚШ қўшинлари янги камуфляж костюмларини синовдан ўтказади. The Mail нашрининг ёзишича, ушбу форма одамни жанг майдонида деярли кўринмас қилиб қўяди. Синов муддати бир йил давом этади.\nФорма махсус метаматериалдан тикилгандир. Уни тайёрлашда нурни синдириб, электрмагнит тўлқинларининг йўналишини ўзгартирувчи унсурлардан фойдаланилади. Натижада кийим буқаламун сингари турфа тусга кириб, атроф муҳитнинг рангига мослашади. У рангни тезлик билан алмаштириш мумкин.\nАммо, шу билан бирга, материал электр қувватига муҳтож. Пентагоннинг талабига биноан, формани ишлаб чиқарганлар унинг учун махсус аккумулятор яратиши керак. Аккумуляторнинг оғирлиги 450 граммдан ошмаслиги ва у камуфляжни 8 соат мобайнида қувват билан таъминлаб туриши керак.


Шавкат Мирзиёев: энг катта вазифамиз – одамларни рози қилиш\nТошкент, Ўзбекистон (UzDaily.uz) -- Сайхунобод туманидаги 8-мусиқа ва санъат мактабида Президент Шавкат Мирзиёев раислигида Сирдарё вилояти фаоллари ва мутасадди раҳбарлар иштирокида йиғилиш бошланди. Бу ҳақда Ўзбекистон Республикаси Президентининг Матбуот хизмати хабар беради.\nДавлатмиз раҳбари ўтган йили май ойидаги ташрифдан сўнг кўплаб лойиҳалар амалга оширилгани, лекин қилинган ишлардан кўра қилинадиган ишлар кўплигини таъкидлади.\nЭнг катта вазифамиз – одамларни рози қилиш, деди Шавкат Мирзиёев. Бунинг учун янги корхоналар ташкил этиб, аҳолини иш билан таъминлаш, уларга ўз ҳаётларини яхшилаши учун имконият яратиш, даромад манбаини топиб бериш зарур.\nЖорий йилнинг биринчи чорагида 59,7 млн. долларлик инвестициялар жалб қилинди\nАҚШ баскетболчилари Ўзбекистонда кўргазмали ўйинларни ўтказишади\nПутин ва Ким Чен Ин ўзаро совға алмашишди


Ухлаб қолган ҳайдовчининг “Дамас” машинаси олиб қочилган | IDROK.UZ\nУхлаб қолган ҳайдовчининг “Дамас” машинаси олиб қочилган\nТошкент-Термиз трассасининг 44 километрида ҳайдовчи ёнида ўтирган йўловчи кутилмаганда машинани тўхтатган ҳамда ҳайдовчини улоқтириб, машинани номаълум йўналишда олиб қочган.\nЖабрланган фуқаро Қашқадарё вилояти Китоб тумани ИИБга мурожаат қилиб, ўзига тегишли автомобилнинг ноқонуний эгаллаб олинганлигини билдирган. Олиб борилган тезкор қидирув тадбирлари натижасида жиноятчи қўлга олинган. Ўзбекистон Республикаси ИИВ матбуот-хизмати хабар қилишича, Китоб тумани Тупчоқ қишлоқ фуқаролар йиғинида яшовчи фуқаро мазкур жиноятни содир этган.\nТуман ички ишлар бўлими ходимлари аниклашича, автомобиль эгасининг тоби қочганлигини сезиб қолган йўловчи фурсатдан фойдаланиб, унга тинчлантирувчи таблеткаларни таклиф этган. Аслида бу таблеткалар уйқу дориси бўлган. Ҳайдовчини ухлатиб, жиноятчи уни машинадан улоқтирган ҳамда уловни олиб қочган.\nМазкур ҳолат юзасидан жиноят иши қўзғатилиб, тергов ишлари олиб борилмоқда.


Тулпорлари кишнаган юртсан…\nАбдраманова Элвира Турсунали қизи, 1978 йили туғилган. Маълумоти олий. Мактабни тугатгач, М. Ауезов номли ЖҚДУнинг “Божхона иши” факультетини тамомлаган. Илк меҳнат фаолиятини мутахассислиги бўйича бошлаган. Бундан 5 йил муқаддам Россия божхона акедемиясини, сўнг магистратурасини тугатди.\nМайор. Бугунги кунда Давлат даромадлари департаменти божхона бўлимининг шаҳар божхона-расмийлаштириш марказида етакчи мутахассис. Ёлғиз қизи Алматидаги Тиббиёт академиясида таҳсил олади.\nКўҳна мозийни йилқисиз тасаввур қилиш қийин. Аниқроғи, не-не қирғинларни бағрига босиб ётган ўтмиш саҳифаларида кўплаб жаҳонгирлар қаторида тарих мулкига айланган отлар изи бор. Ҳазрати Муҳаммад (с.а.в.) Буроқ, халифа Али Дулдул, дунёни забт айлаган Искандар эса Буцефал каби арғумоқлари билан эсланади. Йилқичилик тарихи тадқиқини ушбу қадимий отлар силсиласида таҳлил қилганда кўз олдимизда кўҳна дунё йилқичилиги намоён бўлади. Яъни Буцефалу Буроқлар тимсолида араб ва фриз отларининг ўтмиш қаърига сингиб кетган наслчилиги намоён бўлади. Ҳар икки тарихий зотнинг нечоғлик қадимий эканлигини далиллайди. Соҳибқирон Амир Темурнинг қадрдони ҳисобланмиш Ўғлон қорабайири ҳам шулар сирасидан, десак янглишмаймиз.\nЎқувчилик йилларимизда талашиб-тортишиб ўқиган китобларимиздаги қаҳрамонлар, ривоятлардаги тимсоллар орқали биз идеал сиймони тасаввур қиламиз. Ёдингиздами, Алпомишнинг Бойчибори, Гўрўғлининг Ғироти... Алп полвонларни кўз олдимизга келтирарканмиз, албатта, уларни тулпорларисиз тасаввур қилиш қийин. Полвонларнинг камини йилқилари тўлдириб турадигандек гўё ...\nЭнди замонамизга қайтсакда, Алпомишнинг издошлари ҳақида қалам тебратсак, ҳаётларини йилқисиз, қолаверса, кўпкарисиз тасаввур қилолмайдиган чапдаст чавандоз довруғини достон қилсак.\nСиз ҳеч аёл-чавандозни кўрганмисиз? Айниқса, бугунги кунимизда. Чавандозлик ҳадисини олган аёл билан учрашиш, қолаверса, улоқчи отлар парваришининг сиру асрорлари билан танишиш мақсадида дам олиш кунларининг бирида Тўлебий туманининг Кўксаёқ қишлоғига отландик. Қиш куни эмасми, об-ҳавонинг салқинлиги тоғли ҳудуд иқлимига муштарак келгани учун, этни бироз жунжиктирсада, ёқимли эди. Излаган Маккани топибди, деганларидек, от боқиладиган хусусий фермага кириб бордик. Қаршимиздан келаётган жувоннинг юришидан чайирлиги сезилиб турарди. Истараси иссиқ аёлнинг қарашларидан камтарлик, тортинчоқлик, ўзига хос бир нафосатни пайқаш мумкин эди.\nСуҳбатимиз тезгина қовушиб кетди, орадаги бегоналик бироз чекинди. Уни мароқ билан тингларканман, дилкашгина суҳбатдошимнинг тўлиб-тошиб сўзлашларидан дилим яйради.\n– Аслида бизнинг авлодда машҳур чавандозлар йўқ, – гап бошлади у. – Ёшлигимдан от, туялар орасида ўсганман. Қўйларимиз ҳам кўп бўларди. Бия, туяларни соғишда қўлдан келганча, онамга кўмаклашардим. Отам хизмат юзасидан туманларга ишга юбориларди. Биз ҳам оиламиз билан хоҳ у туман, хоҳ бу туманга кўчиб бораверардик. Манкент қишлоғига ҳоким бўлган йиллари балоғатга етиб, оқ-қорани таниган, мустақил ҳаётга қадам қўйган даврларим эди. Бошқа тенгдошларимни билмайман, лекин менинг чорвачиликка, айниқса, отга меҳрим бошқача эди. Бўш вақт топилса, отларнинг олдига чопаверардим. Уларнинг ҳидидан завқ олардим.\nЭсимда, бир куни эрта уйғондим. Дадам мени кўргач, тонг саҳарлаб қаерга отланганимни сўради. Бироз иккиланиб, астагина “Бозор”га деб жавоб бердим. Чунки ёлғиз ўзимни бегона жойларга юборишмасди.\nРухсат текккач, Қорабулоқ қишлоғидаги мол бозорига етиб келдим. Бироз у ёқ бу ёқни айлангач, отларни томоша қила бошладим. Шу вақт бир амаки келиб, “Қизим, от излаб юрибсанми?”, деб сўради. “Йўқ, фақат томоша қиляпман”, дедим. Шунда у: “Менда бир бия бор, кўрасанми?” дегач, уйига йўл олдик. Бир қулунли бияни етаклаб чиқди. Ишонасизми, мен унга “ошиқ” бўлиб қолдим. Шу куни жониворни олиб кетдим. Уни Тўнғич деб номладим. Чунки, қўлга киритган илк жониворим шу эди. Мана, 15 йилдан буён ундан қанча қулун олдим.\nЯна бир воқеани айтай, бир кўпкари отини қўлга киритиш учун 6 ой қатнадим. Қорабулоқнинг Қайнар сайҳонлигида улоқ бериларди. Қайта-қайта боравердим, ахийри ўша чиройли тулпорни сотиб олдим.\nБундан тўрт йил аввал кўпкарига боргандим. Фалокат оёқ остида деганларидек, бир чеккада томоша қилиб турсак, тўда келиб қоқиб кетди. Кўзимни очсам, касалхонанинг жонлантириш бўлимида ётибман. Қўлларим гипсда, оёқ ҳам шу аҳволда. Мени кўришга танишлар, чавандозлар келишди. Шунда улар энди отнинг яқинига ҳам йўлолмаслигимни айтишди.\nДаволаниб чиққан куним укамга отни эгарлашини буюрдим. Отга аста яқинлашарканман, ожиз танамни эгаллаган қўрқув қалбимдаги шижоат, йилқига бўлган меҳр-муҳаббат олдида чилпарчин бўлди. Чапдастлик билан отга мингач, кенг далаларимизни бирров айланиб келдим. Танамни яйратган тоғнинг салқин ҳавоси, она заминнинг бепоён кенгликларида тулпоримнинг гижинглаб чопиши қалбимга сурур бағишлади. Она табиатнинг мафтункорлигидан баҳра оларканман, дилимда бир ният бўй кўтарди: “Улоқ бераман!” Дуоларим ижобат бўлиб, юртга улоқ бердим. Қарияларнинг оқ фотиҳасини олдим. Улар “Қизим, сенга рухсат, олгину олдирмагин!” – дея дуо қилдилар. Шу –шу, тулпорлар ҳаётим мезонига айланди.\nОтлар менга жуда қадрдон бўлиб қолган. Ишдан чарчаб келиб, кийимларимни алмаштираману, уларнинг олдига шошиламан. Таниш чеҳрани кўрганда, улар ҳам кишнаб, туёқларини ерга уриб қўйишади. Ўйнатиб турган бошларини бағримга оламан, силаб-сийпайман. Шунда бутун чарчоқларим эсдан чиқади. Анчагача улар билан гаплашаман. Ҳа, улар билан суҳбатлашаман. Уларнинг гижинглашини кўрсангиз шунда. От боққанлар билади бунинг гаштини.\nЁзда кўпкари чопадиган жониворлар “чиллага боғланади”, шу боис деярли уларнинг ёнидан кетмайман. Уларни парваришлашнинг ўзига хос жадвали бор. Тўрт тулпоримнинг кундалик рационини назорат қилиш, дорилар, ем-хашагию мева-чевасигача тақсимлаб, ўз вақтида бериш зиммамда. Лекин ҳеч нолимайман. Ёқтирган касбимдан завқ олиб ишлайман.\nАслида от жуда нозик жонивор. Бирор нарса ёқмаса, хасталаниб қолади. Уни асл ҳолига келтиргунча, тун-кун бирдек тик оёқда турасан. Вақт билан ҳисоблашмай, тиним билмайсан. Бугунги кунда етук ветеринарни учратиш қийин. Баъзида “нега мен ветеринар бўлмадим, нега бошқа соҳани танладим”, дея хаёлга бораман. Интернетдан изланиб, отларда қандай касалликлар учраши, уларни қандай даволашни ўқиб, ўргандим. Бугунги кунда олган билимларим асқотмоқда.\nЯхшиям ёнимда отбеги Макенг бор. У менинг беминнат ёрдамчим. Отларимни фақат унга ишонаман. Қайси от қандай овқат ейишини, қачон дам олишини ҳам билади. Жониворларнинг кайфиятини тушунади, барини ҳисобга олади.\n– Аслида Элвирадай меҳрибон қиз йўқ,– гапни илиб кетди у. – Бошқа вилоятларда ҳам эшитмаганман, хотин-қизларнинг кўпкарида юрганини. Бу соҳада элнинг не-не мард, чайир, бақувват ўғлонлари куч синашади. Элвира ҳам абжирликда улардан қолишмайди. Ёш бўлишига қарамай, улкан масъулиятни бўйнига олган. Отасига минг раҳмат! Элининг довруғини таратиб юрибди-да.\nШу пайт хонага бирин-кетин кириб келган чавандозлар билан таништирар экан, Элвирахон ғурурланиб қўйди:\n– Баян билан Жасулан – менинг ишонган паҳлавонларим. Улар билан жуда фахрланаман. Неча йилдан буён бирга ишлаймиз, бир оиланинг аъзоларидай бўлиб қолганмиз. Отларимизнинг тилини ҳам шулар билади. Кўпкарида озми-кўпми ютуқларни қўлга киритиб, совринсиз қайтишмайди.\nАслида улоқда юраги бақувват, жисмонан чиниққан қорабайир зотли отлар чопади. Шундай отлар ҳам учрайдики, чопгиси келади, лекин жисмонан тайёр эмас, кўпкарининг қонун-қоидаларига тўғри келмайди. Россиядан олиб келган отларимнинг биронтаси ҳам улоққа чиқолмади. Ўзимизнинг Кўлкент, Қорабулоқ қишлоқларидан олган отларим барибир бошқача. Уларни ҳам жисмонан ҳам руҳан тайёрлаймиз.\nҚирғизистон, Ўзбекистон давлатларида ўтказилган беллашувларда ҳам қатнашиб, анча ютуқларни қўлга киритдик,– деб суҳбатини якунлади у.\nСуҳбатимиз тугаб, ортга қайтарканман, ҳикоямиз қаҳрамони Элвиранинг вужудидан уфуриб турган шижоат, қатъият, ишончнинг кўпчиликка ибрат бўлиши аниқ деб ўйладим. Чунки, бугунги кунда баъзи бир эркакларимизда ҳам танқис бўлиб бораётган бу хислатлар миллий қадриятларни эъзозлаб келаётган ёшгина аёлнинг ҳаёт тарзига айланиб улгурган.\nТасвирларда: Элвиранинг тулпорлари.\nШ. УСМОНОВА, С. ИСАМАТОВ суратлари, 2019-02-07, 10:02 359


ОГОҲЛИК ЗАМОН ТАЛАБИ — Zamaxshariy.uz\nИслом эзгулик ва маърифатпарварлик динидир. Аммо бугунги кунда турли ғаразли максадларини кўзлаб, муқаддас динимиздаги энг олий тушунчаларни ниқоб билан сохталаштириш, янги бегона тушунчаларни киритиш орқали одамларни тўғри йўлдан адаштиришга уринаётган жамоаларнинг фаолияти кузатилмокда. Пайғамбаримиз муҳаммад (с.a.в.) келажак асрларда вужудга келиши мумкин бўлган, миллатлар бирлиги хамда осойишталигига тахдид солувчи фитна-фасод, бузғунчиликлар ҳақида огоҳ этиб: “умматимдан қайси бири умматимга қарши чикса, унинг яхши ва ёмонини фарқига бормаса ,мўминига зиён етишидан ўзини тиймаса, берган ваьдасига вафо килмаса, у менинг умматим эмасдир!”, деган эдилар.\nАллоҳ таоло Қурьони каримда: “Аллоҳнинг ризқидан еб-ичингиз, ер юзида бузғунчилик қилмангиз’’ (бақара, 60) -деган. дунёда ҳаётнинг бир маромда давом этиши, халқнинг Ҳақ таоло буюрган ишларини мукаммал ва хотиржам адо этишлари учун тинчлик ва осойишталик лозим. Халқимиз, айниқса, ёшларимиз ўртасида тинчлик ва барқарорликнинг қадрига етиш, дунёнинг турли мамлакатларида кечаётган ўзгариш ва воқеалар хусусида, уларнинг асл сабабларини тушунтириш ишларини олиб боришда барчамиз масъуллигимизни доимо хис этишимиз керак.\nШунингдек, пайғамбаримнз соллаллоҳу алайҳи васаллам ҳадисларининг бирида: “қайси бирингиз тонгда уйқудан ўйғонганда оиласи тинч, тани соғ ва уйида бир кунлик егулиги бўлса, билсинки, унда дунёдаги барча неъматлар мужассам экан” — деганлар (имом термизий ривояти). Яратган парвардигор Қуръони каримда тинчликни сақлаш ва қадрлаш вазифасини инсон зиммасига юклаб, ислом дини тинчликка тарғиб қилишини, шайтоний йўлларга эргашмаслик лозимлигини таъкидлаб, шундай хитоб қилган:“Эй, имон келтирганлар! ёппасига тинчлик ишига киришингиз…! (бақара сураси, 208-оят).\nPrevious Post:АБУ БАКР АЛ-ХОРАЗМИЙ БУЮК АЛЛОМА\nNext Post:ОНА ЮРТИНГ ОМОН БЎЛСА


Кучли шамол Хоразм ва Навоийда уйларнинг томини учирди - ФВВ - 21.05.2022, Sputnik Ўзбекистон\nКучли шамол Хоразм ва Навоийда уйларнинг томини учирди - ФВВ\nЎзбекистон ҳудудида 21 - 23 май кунлари кучли шамол эҳтимоли сақланиб қолиши туфайли ФВВ ушбу табиат ҳодисаси билан боғлиқ бахтсиз ҳодисалар ҳақида аҳолини... 21.05.2022, Sputnik Ўзбекистон\nТОШКЕНТ, 21 май - Sputnik. Фавқулодда вазиятлар вазирлиги Хоразм ва Навоийда кучли шамол оқибатлари ҳақида маълум қилди.Хабарда айтилишига кўра, 21 май куни соат 10:45да Урганч шаҳар Абулғози-Баходирхон кўчасидаги уйнинг таҳминан 70 м2 майдонда том ёпма қопламасини шамол учириб, уйнинг орқа томонидаги автотураргохгатуширган. Ҳодиса оқибатида "Gentra" автомобили қисман зарарланган. Урганч тумани "Ғалаба" МФЙдаги хусусий уйнинг таҳминан 80 м2 майдонда уйини шифер қопламаси шамол оқибатида учиб ерга кулаб тушган. Воқеа жойида тан жарохати олганлар йўқ.Навоий вилоятининг Учқудуқ туманида "Дўстлик" МФЙда жойлашган уйнинг тахминан 5 м.кв, "Йўлчилар" МФЙда 2 та хонадонларнинг тахминан 4 кв.м дан том қисми шифер ва туникаларини учирган. Аҳоли тан жароҳати олиши бўйича мурожаатлар келиб тушмаган.Эслатиб ўтамиз, Гидрометеорология хизмат маркази томонидан 20 - 23 май кунлари Ўзбекистон Республикаси ҳудудларида шамол тезлиги секундига 23-28 метргача кучайиши Шунингдек, баъзи жойларда бу чангли бўронларни кўтариши мумкинлиги тўғрисида хабарлар берилган.ФВВ 21 - 23 май кунлари Ўзбекистон ҳудуди кучли шамол ва ёғингарчиликлар юзага келиши мумкинлиги, тоғли ва тоғ олди ҳудудларида сел ва тошқинлар билан боғлиқ бахтсиз ҳодисалар келтириб чиқариши мумкинлиги тўғрисида аҳолини огоҳлантирди.Дам олиш кунлари қандай об-ҳаво кузатилади - ЎзгидрометМаълумот учун, бироз олдин ФВВ кучли шамол вақтида турли бахтсиз ҳодислардан сақланиш тўғрисида йўриқнома тарқатан эди.ФВВнинг кучли шамол вақтидаги тавсиялари: Шунингдек, кучли шамолдан сўнг электр ва газ жиҳозларидан улар текширилгандан кейин фойдаланиш талаб этилади.\nфавқулодда вазиятлар вазирлиги (фвв), шамол\n17:11 21.05.2022 (янгиланди: 17:26 21.05.2022)\n© МЧСМЧС показало последствия сильного ветра\nЎзбекистон ҳудудида 21 - 23 май кунлари кучли шамол эҳтимоли сақланиб қолиши туфайли ФВВ ушбу табиат ҳодисаси билан боғлиқ бахтсиз ҳодисалар ҳақида аҳолини огоҳлантирди.\nТОШКЕНТ, 21 май - Sputnik. Фавқулодда вазиятлар вазирлиги Хоразм ва Навоийда кучли шамол оқибатлари ҳақида маълум қилди.\nХабарда айтилишига кўра, 21 май куни соат 10:45да Урганч шаҳар Абулғози-Баходирхон кўчасидаги уйнинг таҳминан 70 м2 майдонда том ёпма қопламасини шамол учириб, уйнинг орқа томонидаги автотураргохгатуширган. Ҳодиса оқибатида "Gentra" автомобили қисман зарарланган.\nУрганч тумани "Ғалаба" МФЙдаги хусусий уйнинг таҳминан 80 м2 майдонда уйини шифер қопламаси шамол оқибатида учиб ерга кулаб тушган. Воқеа жойида тан жарохати олганлар йўқ.\nНавоий вилоятининг Учқудуқ туманида "Дўстлик" МФЙда жойлашган уйнинг тахминан 5 м.кв, "Йўлчилар" МФЙда 2 та хонадонларнинг тахминан 4 кв.м дан том қисми шифер ва туникаларини учирган. Аҳоли тан жароҳати олиши бўйича мурожаатлар келиб тушмаган.\nЭслатиб ўтамиз, Гидрометеорология хизмат маркази томонидан 20 - 23 май кунлари Ўзбекистон Республикаси ҳудудларида шамол тезлиги секундига 23-28 метргача кучайиши Шунингдек, баъзи жойларда бу чангли бўронларни кўтариши мумкинлиги тўғрисида хабарлар берилган.\nФВВ 21 - 23 май кунлари Ўзбекистон ҳудуди кучли шамол ва ёғингарчиликлар юзага келиши мумкинлиги, тоғли ва тоғ олди ҳудудларида сел ва тошқинлар билан боғлиқ бахтсиз ҳодисалар келтириб чиқариши мумкинлиги тўғрисида аҳолини огоҳлантирди.\nМаълумот учун, бироз олдин ФВВ кучли шамол вақтида турли бахтсиз ҳодислардан сақланиш тўғрисида йўриқнома тарқатан эди.\nФВВнинг кучли шамол вақтидаги тавсиялари:\nяшаш жойларида эшик-деразалар, чордоқ ва ҳаво айланиш тизимларини маҳкам беркитиш;\nэлектр ва газ воситаларини ўчириш;\nкўчаларда дарахт ва электр устунлари тагида турмаслик;\nкўп қаватли бинолар балконларида, дераза токчалари ҳамда ташқаридаги буюмларни имкон қадар хавфсиз жойларга олиб қўйиш ёки мустаҳкамлигини текшириш;\nшамол кучайганда, мустаҳкам қурилган бинолар, ер ости ўтиш йўллари ва бошқа яшириниш мумкин бўлган жойларда муҳофазаланиш;\nочиқ майдонда юрган ҳолларда пастликлар, чуқурликлар ва барча хавфсиз ерларга ётган ҳолда ҳимояланиш;\nбузилган биноларга кириш, хавфли устунлар, реклама устунлари ва дарахтлар ортига яшириниш тақиқланади;\nавтомобилларни дарахтлар остида қолдирмасликни тавсия этади.\nШунингдек, кучли шамолдан сўнг электр ва газ жиҳозларидан улар текширилгандан кейин фойдаланиш талаб этилади.


Москва шаҳар думаси Ислом Каримовга ҳайкал ўрнатиш таклифини маъқуллади\n22:52 / 21.12.2016\nМосква шаҳар думаси депутатлари 21 декабрь кунги йиғилишда Россия пойтахтида Ислом Каримов учун ҳайкал ўрнатиш ташаббусини қўллаб-қувватлашди.\nЙиғилишда Москва мэри ўринбосари Леонид Печатниковнинг шаҳарда Ўзбекистоннинг биринчи президенти Ислом Каримовга ёдгорлик ўрнатиш бўйича таклифи кўриб чиқилган.\nИслом Каримовга ҳайкал ўрнатиш таклифи билан Москва ҳокимиятига шу йилнинг октябрида Ўзбекистон элчихонаси мурожаат қилганди.\nМосквада Ислом Каримовга ҳайкал ўрнатиш масаласи шаҳар думаси ҳузуридаги монументал санъат комиссиясининг 8 декабрдаги йиғилишида кўриб чиқилганди ва комиссия аъзолари томонидан бир овоздан қабул қилинганди.\nЁдгорлик Полянка кўчаси яқинида, элчихона олдида жойлашган, Ислом Каримов номидаги хиёбонда ўрнатилиши режалаштирилган. Ҳайкалтарошлик ишлари учун тўловлар Ўзбекистон томонидан амалга оширилади, ҳудуддаги ободонлаштириш ва қурилиш ишлари харажатлари Москва бюджети томонидан қопланади.\n1 ноябрь куни Москва ҳокимияти Президиуми Якиманка туманидаги хиёбонга Ўзбекистоннинг Биринчи Президенти Ислом Каримов номини бериш тўғрисида қарор қабул қилган эди.\nЎзбекистонда Ислом Каримовнинг ҳайкалини яратиш бўйича халқаро танлов ташкил этилади\nҳайкал Ислом Каримов


“Эронлик Жоли” ўзининг даҳшатли ташқи кўриниши ҳақидаги гап-сўзларга жавоб қайтарди » Ўзбекистон янгиликлари – Zamin.uz\n, 28 2020, 09:51\n06 дек, 00:07 9 104 Дунё\nАввал хабар берганимиздек, эронлик Сахар Табар ўз ташқи кўринишини Анжелина Жолига ўхшатиш учун кўплаб пластик жарроҳлик муолажаларига мурожаат қилган. Унинг ташқи кўриниши интернет фойдаланувчилари орасида салбий маънодаги муҳокамаларга сабаб бўлмоқда, қизнинг ўзи эса бунга жавобан фикр билдиришга ҳам улгурди.\n“Айтишни истардимки, бир неча бор пластик жарроҳликка мурожаат қилганман, аммо 50 марта эмас. Xориж сайт ва каналлари менинг ташқи кўринишимга оид маълумотларни ўйлаб топишмоқда. Мен эса уларни IVIII асрда яшаб, технологиялар ҳақида ҳам, пардоз ҳақида ҳам эшитмаган ва шу сабаб бунчалар ҳайратга тушишмоқда деб ўйлаяпман” деди Табар.\nАммо қизнинг бу жавоби кескин баҳсларни тинчлантира олгани йўқ. Фойдаланувчилар ҳали-ҳамон унинг даҳшатли кўринишидан таажжубга тушмоқдалар. Улар орасида Табарни одам эмас, маҳлуққа ўхшатаётганлар ҳам топиляпти.\nДунёдаги энг чиройли қизалоқ аниқланди: унинг ҳусни оламни лол қилмоқда! 07 дек, 05:30\n“Москва гўзали” нинг ташқи кўриниши интернет фойдаланувчилари орасида ҳайратга сабаб бўлмоқда 04 дек, 14:33\n19 ёшли қиз кумирига ўхшаш учун 50 марта жарроҳлик столига ётқизилди 01 дек, 11:10\nБред Питтнинг Жоли билан ўтган йиллари “даҳшатли” бўлганми? 29 окт, 09:43\nИндонезиялик 50 ёшли аёл интернет юлдузига айланди: У ҳудди 25 ёшли қизлардай кўринади! 19 окт, 11:50


Бугун, 2019 йил 26 июнь куни, жиноят ишлари бўйича Тошкент шахар суди, Юнусобод туман судининг биносида, Ўзбекистон Республикасининг собиқ Бош прокурори Р. Кадиров ва бошқаларга оид (жами 13 нафар шахс) жиноят иши бўйича айблов ҳукми эълон қилинди.\nКОДЕКСДАГИ СОДДАЛАШТИРИЛГАН ТАРТИБ\nЎзбекистон Республикасининг 2019 йил 20 мартдаги ЎРҚ-531-сон Қонунига асосан Иқтисодий процессуал кодекси соддалаштирилган тартибда иш юритиш тўғрисидаги боб билан тўлдирилди.\n44 МАСАЛА ЖОЙИДА ҲАЛ ҚИЛИНДИ, 12 ТА ОИЛА ЯРАШТИРИЛДИ\nОлий суд раисининг ўринбосари Х.Ёдгоров ва Олий суд судьялари 2019 йил 22-23 июнь кунлари Фарғона вилояти Сўх тумани, Қўқон ва Қувасой шаҳрида халқ билан очиқ мулоқот ва сайёр қабуллар ўтказди.\nБУНДАЙ ДИЁР ҚАЙДА БОР...\nЙиқилганни суяш, адашганга тўғри йўл кўрсатиш халқимизнинг азалий қадриятларидан биридир. Ана шу муқаддас анъаналарга таянган ҳолда мамлакатимизда ўтган икки йил давомида қанчадан-қанча адашиб жиноят йўлига кириб қолган, қилмишининг оқибати оғир, зиёни кўламли бўлишини ҳис қилмаган фуқароларимиз авф этилиб, жазони ижро этиш муассасаларидан озод этилди.\nМУРОЖААТЛАР КЎРИБ ЧИҚИЛДИ\nБекобод тумани давлат солиқ инспекциясида тадбир бўлиб ўтди.\n“Ипотека банк” Юнусобод филиалида тадбир бўлиб ўтди.\nУнда Фуқаролик ишлари бўйича Мирзо Улуғбек туманлараро суди судьяси Ж.Сирожев, “Маънавият ва маърифат” маркази Юнусобод тумани бўлими раҳбари А.Махкамов ҳамда банк ходимлари иштирок этишди.\nВИЛОЯТ ЮРИСТЛАРИ БИЛАН УЧРАШУВ\nСирдарё вилоят Адлия бошқармасида судлар ҳамда маҳаллий давлат ҳокимияти ҳуқуқшунослари ўртасида давра суҳбати бўлиб ўтди.\nКОРРУПЦИЯГА БИРГАЛИКДА КУРАШАМИЗ\nПайариқ туманлараро иқтисодий суди судьялари ва Пайариқ туман Давлат солиқ инспекцияси ходимлари иштирокида семинар бўлиб ўтди.\nЎзбекистон Республикаси Олий судининг Ахбороти МАҚОЛАДАГИ ВАЖЛАР ЎЗ ТАСДИҒИНИ ТОПМАДИ\n“FayzbogUz” телеграмм каналида “Суддаги чиркин ҳолатлар ёхуд ҳийлалар қачонгача давом этади!” сарлавҳали навбатдаги мақола эълон қилинган.\nМақолада келтирилган суд зали сунъий банд қилиб қўйилган, деган иддао асосга эга эмаслиги суд мажлиси очиқ бўлиб ўтгани, унда хоҳлаган шахс иштирок этиши мумкин бўлганлиги хусусида кечаги баёнотида маълум қилган.


اَلْحَمْدُ للهِ الَّذِي نَجَّى عِبَادَهُ الْمُخْلِصِينَ وَالصَّلَاةُ وَالسَّلَامُ عَلَى رَسُولِهِ مُحَمَّدٍ الَّذِي كَانَ نَمُوذَجًا لِلْمُخْلِصِينَ وَعَلَى آلِهِ وَصَحْبِهِ أَجْمَعِيْنَ وَ مَنْ تَبِعَهُمْ بِإِحْسَانٍ إِلَى يَوْمِ الدِّيْنِ اَمَّا بَعْدُ\nҲурматли жамоат! Динимиздаги муҳим асослардан бири ҳар бир амални Аллоҳ таоло учун холис қилиш ва ихлосни йўққа чиқарадиган риё, сумъа, ужб, кибр ва ғурур каби амаллардан узоқ бўлишдир. Шунинг учун ихлоснинг моҳиятини ўрганиш ва у ҳақида мулоҳаза қилиш ҳар бир мусулмон учун зарур ҳисобланади.\n“Ихлос” сўзи “тозалаш” ва “поклаш” маъноларини билдиради. Яъни, амалларни ғаразли мақсадлардан тозалаш, соф ва холис бир кўринишга келтиришдир. Ихлоснинг зидди риё ва сумъа, яъни одамлар кўриши ва эшитиши учун амал қилишдир.\nИхлоснинг истилоҳий маъноси ҳақида уламоларимиз бир қанча таърифлар келтирганлар. Аллома Изз ибн Абдуссалом шундай дейдилар: “Ихлос – мукаллаф киши ибодатни фақат Аллоҳ таоло учун қилиши, одамлардан ҳурмат-эътибор кутмаслиги, бирор диний фойда кўриш ёки дунёвий зарардан қутилишни қасд қилмаслиги керак”. Саҳл ибн Абдуллоҳ ихлос ҳақида: “Ихлос – банданинг ҳаракати ҳам, сукунати ҳам фақат Аллоҳ таоло учун бўлишидир”, – деган. Абу Али Даққоқ: “Ихлос – амални одамларнинг мулоҳазасидан (яъни, бу ишимни одамлар мақтайдими ёки ёмонлайдими, деб ўйлашдан) поклашдир”, – дейди. Ихлос – киши ёмонликларини яширгани каби савоб ишларини ҳам беркитишидир. Ихлоссиз қилинган амал кўринишда ҳар қанча улуғ, ҳар қанча катта бўлмасин, у саробдир. Охиратда эгасига фойда келтирмайди.\nАмални фақат Аллоҳнинг розилигини кўзлаб қилиш бандага нажот келтиради. Фақат риё учун амал қилиш эса, инсонни ҳалокатга дучор қилади. Бу икки ҳолатнинг ўртасида яна бир ҳолат бор. Масалан, бир киши касални зиёрат қилади, бу билан савоб олиш ва ўзи касал бўлса, бошқалар ҳам уни зиёрат қилишини қасд қилади ёки одамлар унинг жанозасига қатнашиши учун жанозага боради. Умуман айтганда бирор амални қилишнинг сабаби Аллоҳ таолога яқин бўлиш бўлади, лекин унга бошқа бир ғараз қўшилади ва бу ғараз амални бандага осон қилади. Мана шу ҳолат амални ихлос чегарасидан чиқариб қўяди. Энди у холис Аллоҳ учун бўлмасдан, риё аралаша бошлайди. Кўпинча инсон ғафлатда қолиб холис амалига, бошқа ғаразлар аралашиб, гоҳида амалнинг савоби камаяди, гоҳида бутунлай савоби йўққа чиқади. Шунинг учун охират саодатини умид қилган ҳар бир мўмин-мусулмон амалларини текшириб, ниятини янгилаб туриши керак.\nТустарий раҳимаҳуллоҳдан сўрашди: “Нафсга энг оғир нарса нима?”. Айтдиларки: “Ихлос – нафсга энг оғир нарса. Чунки ихлосда нафс учун насиба бўлмайди”.\nҚуръони каримнинг бир қанча оятларида ихлос ҳақида зикр қилинади. Жумладан, ихлос билан дуо қилиш ҳақида шундай дейилади:\nوَادْعُوهُ مُخْلِصِينَ لَهُ الدِّينَ كَمَا بَدَأَكُمْ تَعُودُونَ\nяъни: “Унга (Аллоҳга) динни холис қилган ҳолларингизда дуо қилингиз. Сизларни (аввал бошда ярата) бошлаганидек, (қиёматда мангу ҳаётга) қайтурсизлар»(Аъроф сураси, 29-оят).\nАллоҳ таоло Пайғамбарига хитоб қилиш орқали бизга динини ширк, риё ва сумъадан холис қилиб, ибодат қилишимизни буюради:\nяъни: “(Эй, Муҳаммад!) Албатта, Биз Сизга бу Китобни ҳақиқатан нозил қилдик, бас, Сиз Аллоҳга – динни Унга (ширкдан) холис қилган ҳолда ибодат қилинг!” (Зумар сураси, 2-оят).\nМўмин-мусулмонлар динга ихлос билан амал қилиши нафақат бизнинг умматга, балки биздан аввалги умматларга ҳам фарз бўлганини қуйидаги ояти каримадан ҳам билиб олсак бўлади:\nяъни: “Ҳолбуки, улар фақат ягона Аллоҳга, Унинг учун динни (ширкдан) холис қилган, тўғри йўлдан оғмаган ҳолларида ибодат қилишга ва намозни баркамол адо этишга ҳамда закот беришга буюрилган эдилар. Мана шу тўғри (ҳаққоний) диндир” (Баййина сураси, 5-оят).\nҚуръони каримнинг тафсири сифатида ҳадиси шарифларда ҳам ихлос мавзусига тўхталиб ўтилган. Аксарият ҳадис китоблари ниятни холис қилиш ҳақидаги Пайғамбаримиз алайҳиссаломнинг сўзлари билан бошланади:\n"إنّمَا الأَعْمَالُ بالنِّيّاتِ، وَإِنَّمَا لِكُلِّ امرِىءٍ مَا نَوَى، فَمَنْ كَانَتْ هِجْرَتُهُ إِلَى اللهِ وَرَسُولِهِ، فَهِجْرَتُهُ إِلَى اللهِ وَرَسُولِهِ، وَمَنْ كَانَتْ هِجْرَتُهُ لِدُنْيَا يُصيبُهَا، أَوْ امْرَأَةٍ يَنْكَحُهَا، فَهِجْرَتُهُ إِلى مَا هَاجَرَ إِلَيْهِ" )مُتَّفَقٌ عَلَيه(\n“Албатта, амаллар(нинг савоби) ниятларга боғлиқдир. Ҳар ким нима ният қилган бўлса, унга шу нарса бўлади. Кимнинг ҳижрати Аллоҳ ва Расули учун бўлган бўлса, унинг ҳижрати Аллоҳ ва Расули учундир. Кимнинг ҳижрати дунё учун бўлган бўлса, дунёга етади. Аёл учун ҳижрат қилса, уни никоҳига олади. Ҳижрати нима учун бўлган бўлса, унга ўша нарса бўлади” (Имом Бухорий ва Имом Муслим ривояти).\nПайғамбаримиз саллаллоҳу алайҳи васаллам ихлос билан калимаи тоййибани айтишнинг фазилати тўғрисида шундай дейдилар:\nمَا قَالَ عَبْدٌ لَا إِلَهَ إِلَّا اللّهُ قَطُّ مُخْلِصًا، إِلَّا فُتِحَتْ لَهُ أَبْوَابُ السَّمَاءِ حَتَّى تُفْضِي إِلَى الْعَرْشِ مَا اجْتُنِبَ الْكَبَائِرُ\nرواه الترمذى وحسنه\nяъни: “Қайси банда “Ла илаҳа иллаллоҳ” калимасини ихлос билан айтса, бу калимага осмон эшиклари очилади. Модомики, банда катта гуноҳлардан сақланар экан, у калима Аршгача етиб боради” (Имом Термизий ривояти).\nПайғамбаримиз саллаллоҳу алайҳи васаллам ихлос билан қилинган амал инсонни нажотга бошлаши ҳақида шундай дейдилар: “Аввал ўтган умматлардан уч киши сафарга чиқиб, бошпана сифатида бир ғорга кирдилар. Ғорнинг эшиги тоғдан тушган катта тош билан беркилиб қолди. Шунда улар: “Бу тошдан бизни Аллоҳ таолога холис қилган амалларимиз билан дуо қилиш қутқаради” – дейишди. Улардан бири: “Эй, Аллоҳ! Менинг қари ота-онам бор эди. Уларни доимо бола-чақаю чорполаримдан аввал таомлантирардим. Бир марта ниманидир излаб узоққа кетиб қолдим. Қайтганимда ота-онам ухлаб қолишган экан. Сут соғдим, бола-чақа, чорполарни улардан аввал таомлантиришни хуш кўрмадим. Тонггача уларнинг бошида, идишни қўлимда ушлаб турдим. Ниҳоят улар туриб сутни ичишди. Эй, Аллоҳ! Мана шу ишни ихлос билан сен учун қилган бўлсам, нажот бер”, – деб дуо қилди. Тош бироз силжиди, лекин чиқа олмадилар. Иккинчиси: “Амакимнинг бир қизи бор эди. Уни жуда яхши кўрардим. У билан бирга бўлишни хоҳлаганимда, қиз рад қилди. Очарчилик йилида ўша қиз ёнимга муҳтож бўлиб келди. Қизга 120 динор бердим (тахминан 510 грамм тилланинг қийматига тенг бўлади). Фақат бунинг эвазига қиз билан бирга бўлиш (зино)ни хоҳладим. У рози бўлди. Муродимга етай деганда қиз: “Мен сенга ҳалол эмасман, муҳрни ҳаққи билан очгин”, – деди. Дарҳол ўрнимдан туриб кетдим, ваҳолангки, у менга энг севимли аёл эди. Берган динорларимни ҳам қайтариб олмадим. Эй, Аллоҳ! Мана шу ишни ихлос билан сен учун қилган бўлсам, нажот бер”, – деб дуо қилди. Тош бироз силжиди, лекин чиқа олмадилар. Учинчиси гап бошлади: “Бир қанча мардикорларни ишлатдим. Ҳаммасининг иш ҳаққисини бердим. Лекин биттаси ҳаққини олмай кетди. Унинг иш ҳаққисини кўпайтирдим, бир қанча мол мулк бўлди. Кунлардан бир кун ўша мардикор келиб, ҳаққини сўради. Кўриб турганинг, мана шу туялар, сигирлар, қўйлар ва қулларнинг ҳаммаси сеники, олиб кетавер, дедим. У: “Эй, Аллоҳнинг бандаси! Мени масхара қилма, мен иш ҳаққимни сўраяпман”, – деди. Сенинг устингдан кулаётганим йўқ, олиб кетавер, дедим. У ҳеч нарса қолдирмай олиб кетди. Эй, Аллоҳ! Мана шу ишни ихлос билан сен учун қилган бўлсам, нажот бер”, – деб дуо қилди. Тош сурилди, ғордан чиқиб кетдилар”. (Имом Бухорий ривояти).\nҲасанул Басрий раҳимаҳуллоҳ: “Ўтганларимиз бир жойда йиғилиб қолишса, ихлос билан қилинган энг яхши ишларини ўртага чиқаришни хуш кўришмасди (яъни, уни яширишарди)”, – деган.\nҲамдун ибн Аҳмаддан сўрашди:\nНега ўтган улуғларнинг гаплари бизникидан фойдали бўлган?\nЧунки улар Исломни азиз қилиш, нафслар нажот топиши ва Раҳмоннинг розилиги учун гапирганлар. Бизлар эса нафслар азизлиги, дунё талаби ва одамларни рози қилиш учун гапирамиз.\nИмом Шофеъий машҳурликдан қочиб шундай дер эди: “Одамлар мана шу илмни (яъни, у зотнинг китобларини) ўрганиб, ундан бирор нарсани менга нисбат бермаслигини хоҳлардим”.\nТабаа тобеъинлардан бўлган Ибн Уяйна Расулуллоҳ саллаллоҳу алайҳи васалламнинг ҳадисларидан гапирса, дарс ҳалқасида турган ҳолида йиғлаб юборар эди. Лекин одамлар сезмасин, деб салласини кўзига тушириб олар ва: “Бу йўтал бунча қаттиқ бўлмаса”, – деб қўярди.\nИхлоснинг аломати шуки, амал қилувчига унинг амалидан одамлар хабардор бўлдими ёки йўқми фарқи бўлмайди.\nИхлосли кишилар амал қилиб туриб ҳам мақтовни хуш кўрмайдилар. Ваҳоланки, одамлар амал қилмаган ишларига ҳам мақталишни хуш кўрадилар. Мухлис кишилар амални ихлос билан қилиш, унинг савоб ва суннатга мослиги ҳамда оз бўлса ҳам давомийлигига эътибор қаратади. Мухлис бўлмаганлар эса гарчи амалини риё, хурофот ва бидъатлар фосид қилса ҳам, амалнинг кўплигига қизиқадилар.\nБугунги кунда ҳам ибодат, муомала, тўй-маърака маросимлари ва бошқа амалларимизда ихлосга жуда муҳтожмиз. Яхшилаб ўрганиб кўрсак, анча мунча ишлар риё ва хўжакўрсинга чиқиб кетади. Ном чиқариш учун қанча ҳаракат, қанча харажат қиламиз. Лекин натижада ҳеч қандай савобсиз қоламиз. Шунинг учун ҳар бир ишимизда ниятни тўғрилаш, ғаразларсиз холис амал қилиш асосий мақсадимиз бўлиши керак. Оз бўлсада ихлос билан қилинган амаллар, охиратда банданинг саодат топишига сабаб бўлади.\nАллоҳ таоло барчамизни ихлос-эътиқодли мухлис бандаларидан қилиб, ўзи тавфиқ берсин. Омин.\nМуҳтарам жамоат! Мавъизамизнинг давомида муборак Рамазон ойи келаётгани муносабат билан рўзанинг баъзи фойдалари ҳақида суҳбатлашамиз. Аллоҳ биз мўминларга фарз қилган Рамазон рўзасининг инсон учун фойдалари жуда ҳам кўп. Жумладан:\nРўза тутган кишининг тақвоси ошади. Аллоҳ таоло: “Эй, имон келтирганлар! Сизлардан олдинги (уммат)ларга фарз қилингани каби сизларга ҳам рўза тутиш фарз қилинди, шояд (у сабабли) тақволи бўлсангиз”, деб марҳамат қилади. “...тақволи бўлсангиз”, ибораси рўза тутиш ҳикматини баён қилиш учун келтирилган жумла ҳисобланади. Чунки инсон Аллоҳ таолонинг розилигига эришишдан умид қилиб, рўза тутса азобга қолишдан қўрқиб кундуз кунлари ҳалол бўлган амаллардан ҳам тийилади. Ҳалолдан тийилган кишининг ҳаромдан сақланиши эса турган гап. Демак, рўза Аллоҳ таоло ҳаром қилган амаллардан сақланишга сабаб бўлади.\nРўзадор шайтонга қаҳр кўрсатади. Маълумки, шайтон инсон боласини яхшиликдан қайтариб, ёмонликка бошлаб туради. Инсон боласи ёмонликка юрса шайтон хурсанд бўлади. Инсон боласи яхшиликка юрса, Аллоҳнинг амрини бажо келтирса, хафа бўлади, ўзини қаҳрга қолган ҳисоблайди. Сафийя разияллоҳу анҳо Расулуллоҳ саллаллоҳу алайҳи ва салламдан қилган ривоятларида: “Шайтон инсоннинг қон томирида юради. Очлик билан унинг йўлларини торайтиринглар”, дейилган.\nРўза инсон табиатини бўйсундиради ва шаҳватини синдиради. Инсоннинг қорни тўқ бўлганида турли хил гуноҳларни хоҳлайди. Қорни оч бўлганда эса нафсу ҳавоси хоҳлаган нарсалардан тийилади. Ҳадисда Расулуллоҳ саллаллоҳу алайҳи ва саллам: “Эй йигитлар жамоаси, сизлардан ким уйланишга қодир бўлса уйлансин. Зеро у кўзни тўсувчироқ ва фаржни сақловчироқ. Ким унга қодир бўлмаса рўза тутсин. Чунки рўза унинг учун бичилишдир”, дедилар.\nРўзадорнинг қалби покланади. Рўза тутган инсон кун давомида Аллоҳ таолонинг кузатиб турганини ҳис қилиб яшайди. Шунинг учун ҳам, ўзи ёлғиз қолганда ҳам рўзасини очишга журъат қилолмайди. Доимий равишда Аллоҳни ҳис этиб туриш киши қалбини мусаффо қилади.\nРўза тутган кишиларнинг гуноҳлари мағфират қилинади.Бу маълум ва машҳур ҳақиқатдир. Бу борада кўплаб ҳадиси шарифларда очиқ-ойдин таъкидлаб ўтилган. Мана шундай ҳадислардан бирида Расулуллоҳ саллаллоҳу алайҳи васаллам: “Ким имон билан, савоб умидида Рамазон рўзасини тутса, ўтган гуноҳлари мағфират қилинади”, деганлар. (муттафақун алайҳ).\nРўза тутган киши фаришталар сифати ила сифатланади.Маълумки, емаслик, ичмаслик ва жинсий яқинлик қилмай, доимо тоатда бўлиш фаришталарга хос сифатлардир.\nРўзадорнинг сабр-бардоши ортади. Бу эса ҳар бир инсон учун жуда ҳам зарур сифатдир. Ўз ихтиёри ила ўттиз кун кўнгил хоҳлаган нарсалардан ўзини тийган киши керагича сабр-бардошга эга бўлади.\nРўза раҳм-шафқат сифатини шакллантиради ва мустаҳкамлайди. Рўза туттан киши ўз ихтёри ила оч қолиб, чанқаб, турли кўнгил хоҳишларидан, лаззатли нарсалардан вақтинча маҳрум бўлиш билан бирга, ноиложликдан оч қолиб, чанқаб, дунё лаззатларидан бебаҳра бева-бечора, камбағал фуқароларга нисбатан раҳм-шафқатли бўлади.\nРўзанинг энг машҳур фойдаларидан бири соғликдир.Рўза ихтиёрий оч қолишнинг энг яхши намунасидир. Рўза нафақат соғликни сақлаш учун, балки беморликларни даволаш учун ҳам ўта зарурлиги илмий исботини топган. Ҳозирги кунда кенг тарқалган беморликларнинг кўпларини мусулмон бўлмаган юртларнинг тиббиёт мутахассислари ихтиёрий очлик йўли билан даволамоқдалар. Мазкур илмий тадқиқотлар натижасида рўза ҳозирги энг кўп тарқалган дардларга даво экани, киши доим соғ юрай деса, ҳар йили 28-30 кун ихтиёрий оч қолиши зарурлиги таъкидланган. Рўзага оид ушбу ҳақиқатлар бундан 14 аср аввал Пайғамбаримиз Муҳаммад (саллаллоҳу алайҳи ва саллам)нинг: “Рўза тутинглар, саломат бўласизлар” (Имом Табароний ривояти), деб айтган ҳадиси шарифларининг илмий тасдиғидир.\n<< < Май 2020 >\n25 Май 2020 19:32Видеолавхалар\nНамангандаги минг нафар хонадонга ҳайит туҳфаси топширилди\n24 Май 2020 21:38Видеолавхалар\nБу йилги Рамазон ойи ҳақида\n24 Май 2020 09:49Видеолавхалар\nРамазон ҳайити табриги!\n19 Май 2020 18:21Видеолавхалар\nҚадр кечасини ўз уйларимизда ўтказайлик!\n09 Май 2020 21:14Видеолавхалар\nБугунги карантин пайтида қабристонларга кўпчилик бўлиб чиқиш мақсадга мувофиқ эмас\n23 Апрель 2020 20:41Видеолавхалар\nМуфтий Усмонхон Алимов ҳазратларидан рамазон ойи табриги


Украина парламенти мамлакатга муваққат президент тайинлади\nУкраина президенти ваколатларини вақтинча қабул қилиб олган парламент раиси Александр Турчинов.\nУкраина парламентининг 23 февраль кунги сессиясида депутатлар мамлакат президенти ваколатларини парламент раиси Александр Турчиновга вақтинча топширишни ёқлаб овоз берди. Депутатлар Януковичнинг яқин иттифоқчиси бўлган Ташқи ишлар вазири Леонид Кожарани ҳам лавозимидан бўшатишни қўллаб овоз берди. Қамоқдан озод бўлган мухолифат етакчиларидан бири Юлия Тимошенко Бош вазир лавозимини эгаллашга ҳаракат қилмаётгани билдирди.\nУкраина президенти ваколатларини вақтинча бажаришга киришган парламент раиси Александр Турчинов депутатларга сешанба кунига қадар миллий бирлик ҳукумати тузиш кераклигини айтди.\nТурчинов Украина иқтисодиёти “фожиавий аҳволда” экани ва давлат хазинаси бўм-бўш эканини билдирди.\nАлександр Турчинов Виктор Януковичнинг асосий сиёсий рақиби бўлган Собиқ Бош вазир Юлия Тимошенконинг яқин иттифоқчиси.\nПарламентнинг якшанба кунги сессиясида депутатлар Киев яқинидаги Януковичга тегишли бўлган ҳашаматли уйни давлат иҳтиёрига ўтказишни қўллаб овоз берди.\nШанба куни Киевни тарк этган Виктор Януковичнинг ҳозир қаерда экани маълум эмас.\nПарламент томонидан вақтинча Ички ишлар вазири этиб сайланган Арсен Аваков чегара хизмати ходимлари Виктор Януковичнинг Донецк аэропортидан самолётда чартер рейс билан хорижга учиб кетишига рухсат бермаганини тасдиқлади.\n23 февраль кунги сессияда депутатлар Украинанинг Солиқ ва даромадлар бўйича вазири Александр Клименко ва собиқ Бош прокурор Виктор Пшонкани ҳибсга олиш тўғрисида буйруқ берди.\nАваков намойишчиларга нисбатан шавқатсиз куч қўллашга алоқадор экани иддао қилинган Ички ишлар вазирлигининг 30 нафар расмийсига қарши жиноий иш очилганини билдирди.\nУкраина Соғлиқни сақлаш вазирлиги Киевда намойишчилар билан милиция ходимлари ўртасида содир бўлган тўқнашувларда 82 киши нобуд бўлгани ва 645 одам жароҳат олганини билдирди.\nКиевнинг Мустақиллик майдонига йиғилган минглаб намойишчи олдида шанба куни сўзлаган Юлия Тимошенко содир бўлган зўравонликлар учун Янукович жавоб бериши керак, деди.\nСобиқ Бош вазир одамларни норозилик акцияларини давом эттиришга чақирди.\nУкраина мухолифати лидерларидан бири Виталий Кличко якшанба куни Киевда ўтказилган матбуот анжуманида одамларнинг кўчаларда бўлиши муҳим эканини таъкидлади.\n- Менимча, одамлар кўчаларни тарк этмаслиги ва бутун Украинада кечаётган воқеаларни назорат қилиб туриши керак. Ҳар бир сиёсатчи ва ҳар бир янги ҳукумат агар ифлос ўйин бошланса, яна қайтарилиши мумкинлигини билиши ва ёдда тутиши лозим. Асосий куч – халқ иродаси - жуда муҳим. Украина бутун дунёга биз ўзгариш қила олишимизни кўрсатди, деди Виталий Кличко.\nХарьков шаҳридаги телеканалга шанба куни интервью берган Виктор Янукович мамлакат парламенти қабул қилган ҳамма қарор ноқонуний эканини таъкидлаб, президентлик лавозимидан истеъфога чиқиш нияти йўқлигини айтди.\nВиктор Янукович етакчилигидаги Минтақалар партияси якшанба куни эълон қилган баёнотда, сўнгги кунларда Украинада рўй берган барча қон тўкилишлар учун “Янукович ва унинг атрофидаги расмийлар масъсул экани” билдирилган.


Бахтиёр Бобоев: Футболда уни чинакамига яхши кўрадиганлар ишлаши лозим\nБу сафарги меҳмонимиз ўзбек футболида фаолият юритаётган кам сонли мутахассислардан бири – Бахтиёр Бобоев. Кўп йиллар давомида «Косонсой» жамоасида фаолият олиб борган Бахтиёр Мелиевичнинг Муборакда футбол академияси ташкил этилишида ҳиссаси катта бўлган. «Навбаҳор»нинг гуллаган пайти ҳам айнан мана шу киши ишлаган даврга тўғри келган. 2007 йилдан бери «Бунёдкор» жамоасида хизмат қилиб – ҳозирда клуб биринчи вице-президенти-бош директорига айланган Бахтиёр Бобоевнинг футболдаги йўли кўпчиликда қизиқиш уйғотса ажаб эмас. Лойиҳамизга бироз ўзгартириш киритдик. Аввалига қаҳрамоннинг фаолияти билан танишдик, кейин баҳс-мунозарага бой бўлган савол-жавобларга ўтдик.\n1969 йили дадам раҳматли мени Тошкентдаги футбол интернатига олиб келдилар. Ўшанда Владимир Фёдоров, Михаил Ан, Олим Аширов каби ўзбек футболида ёрқин из қолдирган футболчилар интернатда биздан аввалроқ таҳсил олишарди. Мен Володя Собиров, Равиль Агишев, Тўра Шоймардонов каби кейинчалик катта футболда ўз ўрнини топганлар билан бирга ўқидим. Турли мусобақаларда қатнашдим.\nКейин ҳарбий хизматга кетдим. Қисмимиздаги мусобақаларда муваффақиятли қатнашганим учун мени «спорт рота»га ўтказишди. Уйга қайтганимда Наманганнинг «Текстильшик» жамоасига қабул қилишди. У ерда бир мавсум тўп тепдим.\n1980 йили косонсойлик бўлганим учун, шу ҳудудда жамоа тузиб унга мураббийлик қилишимни айтишди. Анча ёш бўлганим боис рози бўлмадим, аммо менга ёрдам беришларини таъкидлашди. Ўйновчи мураббий сифатида жамоа тузиб иш бошлаб юбордим. Асосий эътиборни косонсойлик йигитларга қаратдик. Жамоамиз ишончни оқлашга киришди, энг муҳими ички муҳит ажойиб эди. У пайтлар чемпионатнинг ҳар бир лигасида рақобат кучли эди. Иккинчи лигага чиқиш учун пулька баҳсларида «Навбаҳор», «Шовот», «Қўшкўпир» жамоаларига қарши баҳс олиб бордик. «Навбаҳор»дан бошқа ҳеч бир жамоа ўзининг барча талабларга жавоб реадиган тайёр стадионига эга бўлмагани туфайли, иккинчи лигада «Навбаҳор»нинг иштирок этиши хусусида “юқоридагилар” аввалдан бир фикрга келиб улгурган экан. «Навбаҳор»дан мағлубиятга учраганимиздан сўнг туманимиз раҳбари «Ўғлим, хафа бўлма, мен энди тушундим: футбол майдонда ўйналмас экан», деб овутган эди.\nЎшанда «Навбаҳор» мен билан укамни ўз сафига чақирди. «Косонсой»ни бирданига икки киши тарк эта олмас эдик, шунда маслаҳатлашиб Наманганга укамни юборадиган бўлдик. 1984 йилга келиб биз бари-бир иккинчи лигага чиқдик. Ўзимда ҳам ўйнаш иштиёқи катта эди. «Навбаҳор»ни Сергей Доценко қабул қилиб олгач, қўярда-қўймай мени ҳам ўз жамоасига ўтказди.\nАксига олиб, «Косонсой»нинг ишлари орқага кетди ва туман раҳбари Самарахон ака Каримов мени ҳузурига чақириб, қайтишим кераклигини таъкидлади, «Косонсой» учун янги стадион қуриб беришини айтди. 1988 йилга қадар «Косонсой» оёққа туриб олди ва водийда ўз ўрнига эга бўлди. Биз йилдан йилга юқорироқ кўтарилишга эришгандик. Анвар Жабборов дарвозамизни қўриқлар эди. Шунингдек, Ҳусан Бойметов, Ренат Нурмуҳаммедов, Анатолий Козак, Толиб Бобоев мухлисларнинг олқишларига сазовор бўлишган. Ўша йиллари Фарғонанинг «Нефтчи» жамоаси билан жиддий рақобат олиб борар эдик.\n1988 йили қизиқ воқеа юз берган.\n«Нефтчи» билан бўлиб ўтган икки учрашувда ҳам ғолиб аниқланмаган. Фарғонада 1:1, ўз уйимизда 0:0 ҳисобида жанговар дурангга имзо чекканмиз.\nМусобақа якунланишига бир неча тур қолганда орадаги фарқ фойдамизга бир очко бўлиб, бизни Озарбайжонда муҳим ўйин кутиб турар эди. Нахичеванга етиб бордик. Ўйин куни одатдагидек тушлик қилинди. Футболчилар ўйиндан аввал шоколад истеъмол қилишга кўникишган. Мен укам билан маъмуримиз столга қўйган шоколаддан едик ва ёнида турган катта чойнакка дамлаб қўйилган чойдан ичдик. Бойматов, Селимов, Жабборов, Нурмуҳамедов, Эсонбоев ёнимизга келиб, чой ичишди. Укам иккимиз уларга қўшилиб яна биттадан пиёлада чой ичдик. Мураббийнинг кўрсатма беришига бир соат қолганида укам уйқуси келаётганлигини айтди. Шунда мен, бошқа хонага жамоадошларим билан гурунг қилишга чиқиб кетдим. Қарасам, улар ҳам уйқусирашяти. Бироздан сўнг аъзои баданим бўшашиб кета бошлади ва хонага кириб ухлаб қолдим. Бир пайт жамоа бошлиғи Николай Любарцевнинг эшикни қаттиқ тақиллатишидан уйғониб кетдим. Биз билан чой ичган яна 5 нафар жамоадошим ҳам ўзларини ёмон ҳис қилишаётган экан. Сабаби чойга дармонсизлантирувчи дори қўшиб қўйилган экан. Чой ичган футболчиларнинг барчаси асосий таркиб вакиллари эди. Любарцев “тез ёрдам”ни чақирди. Бизни касалхонага олиб кетишди. Пульсларимиз сезиларли тарзда тушиб кетган экан. Тезлик билан реанимация бўлимига ётқизишди, барчамизга укол қилишган. Ўйин эса қолдирилмади.\nБиринчи бўлимдан кейин Любарцев олдимизга келиб, қаттиқ шамол турганлиги ва биз 0:1 ҳисобида мағлубиятга учраётганлигимизни айтди. Аксига олиб, жамоадошларимиздан бири жароҳат олиб биринчи бўлимдаёқ сафдан чиққан. Заҳирада ўйинчи қолмаган эди. Мен Любарцевга яна 3 нафар футболчи майдондан жароҳат олиб чиқиб кетса, ўйин бошқа кунга қолдирилишини айтдим. Любарцев бориб футболчиларга бу “чора”ни етказган. Танаффусдан сўнг яна икки футболчимиз жароҳат олиб чиқиб кетган. Ўша куни мезбонлар жуда қўпол ҳаракат қилишган. Жуссаси кичик Козак рақиб билан тўқнашув оқибатида майдондан учиб чиқиб кетган ва ўйинни давом эттиролмаслигини ҳакамга билдирганидан трибунадан тушиб келган мухлис “жонидан умиди бўлса” тезда майдонга қайтиши керак эканлигини айтади. Ноилож қолган Козак ўйинни давом эттиришга мажбур бўлади. Шундаям охирги дақиқаларда гол уриш имкониятига бизникилар эга бўлишган. Саккиз киши бўлиб 0:1 ҳисобида мағлубиятга учраганмиз. Шу ўйиндан кейин «Нефтчи» биздан ўтиб кетди.


Ўзбек шоу бизнесида бир санаъткорнинг ажрашиши ҳали бунчалик шов-шув бўлмаган эди. Йигитали ва Райхоннинг никоҳ тўйлари нашрларда бир мавзу бўлган бўлса, уларнинг ажрашиши янаям кўпроқ “чайнал”моқда. Бу ҳақда “Diydor aziz” хабар берди.\nБир неча ойдан бери Йигиталининг ажрашиш ҳақидаги фикрлари оммавий ахборот воситаларида кенг ёритилиб келинмоқда. Унда Йигиталининг оилада эркак кишининг ўрни юқорилиги ва буюк эркак ортида айёр аёл эмас, ақлли аёл туришини таъкидлаган эди.\nЙигиталининг бу фикрларига Райҳоннинг муносабатини билиш учун унинг маъмури Шербекка мурожаат қилганимизда у Райхон анчадан бери айни саволни бераётган журналистларга жавоб қилмаётганини айтди. Шунингдек, Райхон Йигитали айтган майда-чуйда гаплардан юқорида эканлигини, у бунчалик пасткашликка бормаслигини маълум қилди. “Райхон оила сирларини “кўчага олиб чиқишни” хохламайди”, деди хонанда Райхоннинг маъмури Шербек.\n14:17 Йигиталининг ёнидаги аёл ким бўлиши мумкин?\n13:06 Йигитали ажрашиш сабабларини ошкор қилди: «Айёр аёл» деганда у кимни назарда тутган эди?


Ёнимиздаги коррупция: унинг «курагини ерга теккиза»...\n30.11.2020 17:37 0 2039\nҲақиқатдан унган ривоят\nБир киши катта заминдорнинг қўлида боғбон бўлиб ишлайди. Заминдор куз кунларининг бирида мевалари ғарқ пишган боғига амалдорлар, бойлар, ҳудуднинг кўзга кўринган, энг номдор одамларини чорлайди. Меҳмонлар жам бўлгач, мезбон боғбонни чақиради-да, энг сара узумлардан келтиришни буюради. Боғбон энг чиройли, энг сара узумларни узиб келади. Мева меҳмонларга тортилади. Узумлар нордонроқ чиқади. Мезбон боғбонни чақиради-да, узум ғўрроқ экан, дея тағин узум олиб келишини буюради. Боғбон яна бир бор узум келтиради. Буниси биринчисидан-да кўркам, биринчисидан-да рангдор, биринчисидан-да сархил эди. Меҳмонлар олдига тортилган узум яна тахир чиқади. Бундан заминдор мулзам тортади. Бой боғбонни четга чақиради-да: “Мен шаҳарнинг энг обрўли одамларини боғимга чорладим. Сенга энг яхши узумлардан олиб кел, десам ҳам икки бора тахир узум олиб келдинг, менда қасдинг борми?” дея жеркийди. Шунда боғбон жавоб беради: “Ҳожам, мен ҳақиқатан ҳам боғдаги энг сара узумларни териб келтирдим, лекин мен буларнинг тахир ё ширинлигидан хабарсизман. Чунки менга боғни парвариш қил деб тайинлагансиз. Ундан тот деб айтмагансиз”.\nҒоят таъсирли-а? Бу ҳалол инсон ким бўлган деб ўйлайсиз? Айтилишича, у Имом ал-Бухорийнинг отаси шайх Исмоил ибн Иброҳим эди. Бу бир ривоят. Аммо манбаларда ҳам қайд этилишича, Исмоил ўта тақводор, парҳезкор, художўй, ҳалол инсон бўлган. Буни Аҳмад ибн Ҳафс шундай хотирлайди: “Абу Абдуллоҳнинг отаси Исмоил жон бераётганда олдига кирдим. У: “Молу давлатим ичига шубҳадан бирор дирҳам ёки динор аралашганини билмайман”, деди. Шунда ўзимни амалларим кўзимга жуда арзимас бўлиб кўриниб кетди”.\nБу сўзлар ривоятга илмий асос. Отаси ўзи ишлаётган боғдаги узумни тотиб кўрмайдиган даражада ҳалол бўлгани учун ҳам фарзанди буюк олим, муҳаддислар султони, яъни ислом динида Қуръони каримдан кейинги муқаддас китоб ҳисобланган “Саҳиҳи Бухорий”нинг муаллифи бўлиб етишди. Модомики бу ҳақиқат экан, коррупциялашган мамлакатни ҳалол давлатга айлантириш учун ҳам эл ичида шайх Исмоилдай ҳалол инсонларни кўпайтириш зарур бўлади.\nМайда коррупция занжири\nБизнинг жамият одамлари бешикдан то қабргача минглаб коррупция ҳолатига дуч келишини ўйлайман. Туғуруқхона, боғча, мактаб, олий ўқув юрти, банк, нотариус, касалхона, ФҲДЁ, гўрков ва ҳоказо.\nҲаётимда учраган биргина мисолни такрор бўлса ҳам ҳикоя қилай. 2018 йилнинг октябрь ойида Эргашев номидаги 4-сон шаҳар клиник шифохонасида фарзандли бўлдим. Болам туғилишидан аввал акушер гинеколог хотин “Келишиб оламизми?” деди. Унга 100 минг сўм “суюнчи” бердим. У: “Биринчи болага “ставка” 300 минг сўм, майли, сиз 250 минг бера қолинг!”, деди. Бошқа пул бермадим. Буям кичик бўлса-да коррупция. Боламни туғуруқхонадан олиб чиқиб кетишим учун кўнгилли сифатида қон топширишим ёки 40 минг сўм пул беришим кераклигини айтишди. “Мажбурий кўнгилли” бўлиб “Қон препаратлари” деган жойга бориб, 450 грамм қон топширдим. Бу коррупция эмас деб айтинг-чи? Қўлимга қон топширганим тўғрисида қоғоз беришди. Уни клиникага обордим. Қоғозни дўхтир менга фарзандим ўша ерда туғилгани ҳақидаги маълумотномага алмаштириб берди. Уни олиб, туғилганлик ҳақидаги гувоҳнома олиш учун Яшнобод туман ФҲДЁ бўлимига бордим. У ерда мендан гувоҳнома учун кассада “36 минг 500 сўм” олишди. Чек беришмади. Сўраб олдим. Аслида чекда хизматнинг давлат нархи “30 409 сўм 50 тийин” ёзилган эди. Яъни, бу гувоҳнома ўша йилдаги энг кам иш ҳақининг 15 фоизи миқдорида эканини кейин билдим. Ўшанда кассир қизга: “Бу ерда 30 409 сўм ёзилган, аммо сиз мендан нега 36 500 сўм олдингиз?” деганимда у “30”даги “0”ни “6” эканини исботлашга роса уринганди. Майли, 6 минг сўм арзимас пулдир, аммо барибир бу коррупция.\nЭътибор қилинг, фарзанд туғилганидан то гувоҳнома олгунингизгача коррупция занжир бўлиб кетган.\nКоррупциядан йиғилган пулга мактаб қурса бўлади\nСтатистика қўмитасининг маълумотларига кўра, 2018 йили Ўзбекистонда 768520 бола туғилган. Тасаввур қилинг, уларнинг ҳаммасининг ота-онасидан кассир қизлар тахминан 6000 сўмдан олиб қолган бўлса, бу пул қанча бўлади? Калкуляторни ишга соламан: 4611120000 сўм. Бу оз пулми? Бу пулга битта мактаб қурса бўлади-ку! Мисол учун Жондор туманида бу йил фойдаланишга топшириган 2-сонли Болалар-ўсмирлар спорт мактаби маҳаллий бюджет томонидан 4.2 миллиард сўмга қурилган. Чуст тумани Садача маҳалласи ҳудудидаги 216 ўринга мўлжалланган 76-умумий ўрта таълим мактаби эса 4 миллиард 500 миллион сўм давлат маблағи эвазига барпо этилган. Майли, ҳар бир туғилган боланинг ота-онасидан 6000 сўмдан йиғиб, йилиги биттадан мактаб қурайлик, ўша пулни одамлар рози бўлиб ташлаб кетади.\nТаққослагим келади. Интернет титкилайман. Сингапурликлар фарзандига туғилганлик ҳақидаги гувоҳномани уйда зарур шаклларни тўлдириб, тегишли органларга электрон почта орқали юбориш орқали олишар экан. Ҳукуматнинг бундай хизматларни Интернет орқали тақдим этиши одатий тарз сифатида қабул қилинади. Қизиғи, агар фуқаро ушбу хизматларни олиш учун муассасага шахсан келса, у ҳолда ушбу муассасага алоҳида эҳтиёжсиз келгани учун унга жарима солинар экан. Бизда эса эндиликда туғилганлик ҳақидаги гувоҳномани давлат хизматлари марказидан олиш мумкин. Нархи базавий ҳисоблаш миқдорининг 15 фоизи. Яъни бугунги кунда бу 39 370, 5 сўм бўлади.\nИшдан ҳайдаш билан иш битадими?\n2018 йил туғуруқ жараёнидаги коррупция занжирини ўғлимга мактуб тарзида фейсбукда “пост” қилиб ёздим. Мақоланинг мингдан ортиқ киши ўқиб “лайк” босди. Гинеколог аёл ишдан ҳайдалди. Бундан хурсанд бўлмадим, албатта. Чунки бу йўл билан коррупцияга қарши курашиб бўлмасди. Шундан кейин мамлакатда гинекологларнинг “суюнчи” олиши камайиб қолдими? Албатта, йўқ.\n2020 йилнинг 8 октябрь куни “Марказий студия” кўрсатуви орқали эфирга узатилган видеотасвир ижтимоий тармоқларда кенг тарқалиб, муҳокамаларга сабаб бўлди. Унда Фурқат тумани туғруқхонасидаги айрим ходимларнинг “суюнчи” пули талашиб жанжаллашгани акс этган. Орадан бир неча кун ўтгач, телеграму фейсбукда туман ҳокими Дилмурод Солиевнинг туғуруқхона ходимларига бақириб, “оғиз йиртган” видеоси ҳам тарқалди. 1 ноябрь куни вилоят соғлиқни сақлаш бошқармаси ахборот хизмати бу ҳолатга расмий муносабат берди. Унда айтилишича, 2020 йилнинг 20 октябрь куни Фурқат тумани касаба уюшмаси қўмита раиси бошчилигида ўтказилган йиғилиш қарорига мувофиқ бирлашманинг буйруғи чиқарилиб, кимдир ишдан бўшатилган, кимларнингдир ўрни алмаштирилган, кимнингдир ўрнига янгиси ишга келган. Бўлди, шу билан гўё муаммо “ҳал” бўлди, коррупция “йўқотилди”. У уч йил ўқиган ҳамширалар, етти йил ўқиган дўхтирлар қаерга боради энди? Шу ҳақида кимдир ўйлаб кўрдими?\nДўхтирлар қачон 1000 доллар ойлик олади?\nБу коррупцияга қарши курашишда одилона ечиммикан? Ишдан бўшатиш билан иш битадими? Икки йил олдин ёзилган мактубда мен дўхтир ва ҳамширалар ойлиги камлигидан улар беморларнинг қўлига қарайдиган бўлиб қолганини ёзгандим. Бугун ҳам шу фикрдаман. Оқ ҳалатлиларнинг ойлигини меҳнатига яраша ошириш зарур.\nКуни кеча оммавий ахборот воситаларида дўхтирларнинг ойлиги 1000 доллар бўлармиш деган гап-сўз тарқади. Ўқиб-кўрсам, Президент 20 ноябрь куни пойтахтда ишлаётган тиббиёт ходимлари ва педагоглар билан учрашувда шифокорлар ҳам 1000 доллар миқдорида иш ҳақи олиши кераклиги ҳақида айтган экан. Бу, албатта, ният. Авалло, бунинг амалга ошириш механизмини ишлаб чиқиш керак. Бу ёғига мутасаддилар бош қотиришлари лозим бўлади. Эҳтимол янги тайинланган соғлиқни сақлаш вазири буни амалга оширар.\n2020 йилнинг 9 ойида Соғлиқни сақлаш вазирлигида 57 нафар мансабдор шахс коррупция жинояти бўйича жиноий жавобгарликка тортилган. Бу рақамлар тиббиёт тизими ислоҳотга муҳтож эканини кўрсатади. Вазирлик олдида катта муаммо турибди.\nХХ асрнинг буюк менежерларидан бири, ишлаб чиқаришда оқим-конвейер йўлини жорий этган, АҚШнинг автомобиль саноатининг “отаси” Ҳенри Форднинг ушбу гапларини ўқийман: “Тайёр маҳсулотларни олиб-сотиш – бизнес эмас. Чайқовчилик порахўрликнинг маданийроқ кўринишидир”. Ўқийман-у, уйимнинг тирқишларидан совуқ ҳаво ичкарига кирадиган деразасидаги резина “Акфа” ромларига ва очиқ айвонга олиб чиқадиган резина “Акфа” эшикларига қарайман ва қаттиқ ўксинаман. Наҳот бу ҳам коррупция бўлса. 2020 йилдаги пандемия даврида жуда кўп ҳокимликлар давлат ва маҳаллий бюджет маблағларига Traiblazer автомобилини харид қилганлари ҳақидаги хабарларни ўқийман. Асабим тирналади. Шунингдек, яна бошқа-бошқа ҳокимлик ва молия бошқармалари Ўзбекистонда ишлаб чиқарилмайдиган, фақат йиғиладиган, устига 50 фоиз нарх қўйиб сотилаётган қиммат нархлардаги Malibu, Tracker, Equinox машиналарини олгани тўғрисидаги хабарлар ҳам қаршимдан чиқади. Наҳот булар ҳам коррупция бўлса?\nБугун атрофимизни коррупция шу қадар ўраб олганки, қочиб қутулишнинг имкони йўқдай туюлади.\nБизда “қонуний” коррупция борми?\nАдлия вазирлигининг Давлат хизматлари агентлиги ва унинг қошидаги марказлар Ўзбекистонда коррупцияни камайтириш учун ташкил этилди. Улар ҳозирги кунда 150 га яқин хизмат тури бўйича аҳолига хизмат кўрсатади. Аммо у ерда қизиқ ҳолатга дуч келасиз. Агентликнинг davxizmat.uz сайтида ёзилишича, давлат хизматларини навбатсиз олиш хизмати мавжуд. Яъни, унинг нархи Тошкент шаҳрида 133 800 сўм, вилоят марказларида 100 400 сўм, туманларда 66 900 сўм. Унга қуйидагича тасниф берилган: “Давлат хизматлари марказларида жисмоний ва юридик шахсларга кўрсатиладиган ихтиёрий пуллик хизмат”. Бу нима дегани? Пули бор одам навбатни сотиб оляпти деганими? Бу “қонуний” коррупция эмасми? Сайтда “Ихтиёрий тезлаштирилган хизматлар” бўлимиям бор. Унда учта хизматга мўмайгина ҳақ эвазига ишингизни тезлаштириб ҳал қилиб беради. Улардан бири ...савдо қилиш учун рўйхатдан ўтказиш гувоҳномаси, иккитаси ...лицензияни тезлаштирилган тартибда олиш хизматларидир.\n2020 йилнинг 15 сентябрь куни касбдошим И.З. Учтепа тумани давлат хизматлари марказига ФҲДЁ архивидан “Никоҳда турмаганлиги ҳақидаги маълумотнома” олиш учун борди. Оператор унга икки хил хизматни таклиф этган. Бири маълумотномани ўз нархида, беш иш кунида тайёрлаб бериш. Иккинчиси 150 минг сўм эвазига ушбу маълумотномани бир соатда олиб бериш. Табиийки, касбдошим ўз нархида, беш иш кунида тайёр бўладиганини танлаган. Шунда кассир хизмат учун 17 000 сўм олади. Савол туғилган: нега квитанцияда 11 205 сўм 75 тийин ёзилган? Кассир жавоб беради: “5 500 сўм комиссия учун”. Ваҳоланки, кейинчалик чекка қаралганда комиссия учун 55 сўм 75 тийин олингани қайд этилган. Айёрликни қаранг, 55 билан “5500” ўхшашми? Иккита “нол” кўпайтирилса, иш битади. Умуман нега комиссия хизмати мижознинг гарданига юкланиши керак. У марказ билан банк ўртасида бўлиб, хизмат нархининг ичига кириб кетиши керак эмасми? Қолаверса, 150 минг сўмга бир соатда маълумотнома олиб бериш учун ФҲДЁ архиви электронлаштирилган бўлиши керак-ку! Гарчи электронлаштирилган бўлса, хизматни 150 минг сўм эмас, 11 205 сўм 75 тийин эвазига бажариб берса бўлмайдими? 150 минг сўм “қонуний” коррупция эмасми аслида?\nЯна бир муаммо. davxizmat.uz сайтида ушбу маълумотномани олиш муддати уч иш куни деб кўрсатилган. Нега унда касбдошимга оператор 5 иш куни дея айтган? 15 сентябрь – сешанба куни тўлдирилган сўровнома қонунда кўрсатилганидай 18 сентябрь – жума куни тайёр бўлиши керак эди. Хизматчи эса мижозга маълумотномангиз душанба куни – 21 сентябрга тайёр бўлади деган. Олинган маълумотномада “Ҳужжат яратилган сана: 2020-09-19” кўрсатилган. Яъни, ҳужжат шанба куни тайёр бўлган. Шанба куни эса давлат хизматлари марказлари ишламайди. Ана, холос.\nЭнди тасаввур қилинг, Ўзбекистонда 34 миллион аҳоли бор. Уларнинг ўн фоизи шу хизматдан фойдаланди дейлик. Уларнинг ҳар биридан 5500 сўмдан ортиқча пул олиб қолинса, бу қанча пул бўлади? Яна калкульяторни ёрдамга чақираман: 18700000000 сўм. Ўҳ-ҳў! Бу пулга неча-неча мактабни нолдан қурса бўлади? Майли, 150 минг сўмдан ҳисобламай қўя қолайлик. Калкульятор хоналарига сиғмай қолиши мумкин. Ҳай-ҳай, дея шайтонга ҳай бераман.\nТизим яратилди, бўшлиқлар тўлдирилмоқда\nКоррупциялашган давлатни қора бўёққа бўялган шиша идишга ўхшатаман. Ичкарида қанча қинғирлик қилсангиз ҳам бу ташқарига кўринмайди. Кейинги йилларда Ўзбекистонда сиёсий вазият янгилангач шишанинг қалинлашиб кетган бўёқлари кўча бошлади. Тирқишлар пайдо бўлгач, жамоатчилик, ОАВ коррупция ҳақида қўрқмасдан гапиряпти. Аммо манфаатдор томонлар шишани яна қора бўёққа бўямоқда. Бунга қарши курашиш учун эса аҳолининг ҳуқуқий саводхонлиги ва ҳуқуқий маданиятини ошириш, жамиятда коррупцияга нисбатан тоқатсизликни шакллантириш зарур. “Коррупцияга қарши курашиш тўғрисида”ги Қонуннинг 16-моддасида ҳам бу ҳақда ёзилган.\nБугун Ўзбекистонда коррупцияга қарши тизим яратилди. Энди порахўрларни жазоловчи қонунчиликни кучайтириб бориш лозим. Ундан кейин амалиётга ўтса бўлади. Катта лавозимдаги амалдордан то кичик ходимгача бу қонунчилик бир хил ишласин, коррупцияни бизда ҳам жуда камайтириб юборса бўлади.\nМодомики, Ўзбекистонда коррупцияга қарши кураш бошланган экан, бу соҳада ҳали қиладиган ишларимиз жуда кўп. Коррупция келтириб чиқарувчи, монополияга шароит яратиб берган, халқ манфаатларига зид барча қоида, қарорлар, қонунлар ва ҳужжатларни тезлик билан ўзгартириш керак. Коррупция мамлакатни муваффақиятли ривожланишига ҳалақит берувчи хавф, дея эълон қилиниши зарур. Натижада “ҳалоллик вакцинаси” билан эмланган, “ҳалол ва пулга учмайдиган” амалдор бўлиш жамиятда меъёрга айлансин. Бу меъёрган четга чиқиш қоралансин ва четга чиққанлар кескин жазолансин. Бюджетга келаётган ҳар бир сўм тийин-тийинигача ҳисобланиб, давлат ғазнасига етиб келишини таъминлансин. Бюджетдан чиқаётган ҳар бир сўм йўлда кимнингдир қўлида қолиб кетмасин, қабул қилиб олувчига етиб борсин. Коррупцияга қарши кураш агентлигига жуда катта ваколатларни бериш керак. Масалан, улар коррупцияда гумон қилинаётган мансабдор шахсни суд қарорини кутмасданоқ қўлга олсин ва тинтув ўтказсин, банк ҳисоб рақами ва улуш активларини текширсин, давлатнинг исталган фуқаросини жавобгарликка тортсин ва хоҳлаган гувоҳларини сўроққа чақира олсин. Мамлакатда илдиз отиб кетган мурожаатларнинг бир ташкилотдан иккинчисига “тўп” қилиб “тепиш” механизмини йўқотиш керак.\nАллоҳдан қўрқсак, унинг айтганини қиламиз\nЯна бир муаммо. Термиз давлат университети ректори, сенатор Абдуқодир Тошқулов 2019 йил июнь ойида Халқаро Пресс-клуб сессияларидан бирида таълим соҳасидаги адолатсизлик ва коррупциянинг туб илдизларига доир фикрларини айтди. У: “Биз юз йил давомида олий таълимдан Исломни, ҳалол билан ҳаромни суғуриб олдик. Биз Гётени ўргатдик, лекин Пайғамбаримиз соллаллоҳу алайҳи васалламнинг ҳадисларини айтишга чўчидик. Биз Ислом маърифатини фақат имом домлалардан олишсин”, деб афсус билан гапирди.\nЭнди халқ ва давлат мулкини коррупция йўли билан жамғараётган амалдорлар ҳам, болаларини нопок йўл билан боқаётган амалсизлар ҳам бу ҳақда чуқур ўйлаб кўрса, ҳалоллик юртдаги ҳар бир одамнинг ҳаёт тарзига сингиб кетса, биз ўшанда “ҳалоллик вакцинаси” билан эмланган жамият, ҳалол Ўзбекистонни қура олардик. Зеро Муқаддас Ислом динимизнинг ҳам қатъий ҳукми бор: “Пора олган ҳам, уни берган ҳам дўзахийдир”.\nХориж 13/01, 13:55\n«Сиздан угина, биздан бугина»: Коррупция можароси ортидан Эстония бош вазири истеъфога чиқишга қарор қилди\nҲуқуқ 09/01, 17:15\nСамарқанддаги бозор раҳбари ДХХ томонидан ушланди\nҲуқуқ 09/01, 12:58\nДХХ тижорат банки раисини қўлга олди\n#тайинлов - 369


Абдуқаҳҳор Иброҳимов — ёзувчи, драматург ва публицист, замонавий адабиётда муҳим ўрин эгаллайди. Ўз фаолиятини 60-йилларда бошлаган. Мақолаларини сиёсат, иқтисод ва маънавиятга бағишлаган. Шу учун “Ўзбекистон Республикасида хизмат кўрсатган санъат арбоби” унвони ва “Меҳнат Шуҳрати” ордени билан тақдирланган.\n1939 йил 16 август куни Тошкентнинг Кўкча даҳасида дунёга келган.\n1957 йил мактабни тамомлаб, 1957-1962 йиллар Тошкент Давлат университетининг журналистика факультетида таҳсил олади. 1975-1977 йиллар Москвадаги Олий адабиёт курсларида ўқийди. 1982-1986 йиллар “Ўзбекистон маданияти” газетасида, кейинроқ, “Гулистон” ойномасида ишлайди.\n1990-1993 йиллар Президент Аппарати маслаҳатчиси бўлиб ишлайди. 1994 йилдан “Маънавият ва маърифат” Республика марказида ишлаб, Ўзбекистон Маданият Вазирлигининг санъат йўналиши бўйича бош муҳаррири ҳисобланади.\nАбдуқаҳҳор Иброҳимовнинг ижодий фаолияти 1960-йиллардан бошланган. Бу давр мобайнида ёзувчининг кейинги китоблари нашр этилади: “Қоя остида”, “Тусмол”, “Сўнгги нур”, “Осмон яқин, ер юмшоқ”, “Биринчи бўса”, “Тил - тақдир демак”. Ушбу шеърларда бош қаҳрамон ўрнида муаллифнинг тенгдоши, тарбиянинг фалсафий муаммолари ва келажакдаги ҳаёт гавдаланади.\nХалқда у кўпроқ драматург сифатида танилган.\nУнинг ҳажвий асарлари Тошкент шаҳри ва Тошкент вилояти театрларидаги асос саҳна асарларига айланган: “Арра”, “Мени айтди деманг”, “Зўлдир”, “Бир ўликка бир жон”, “Бу замон ўғлони”, “Тусмол”, “Сочқи”, “Майли, майли”, “Офарин”, “Пуч”, “Шайтон йўли”. Мазкур асарлари Россия, Украина, Грузия, Армения, Молдавия, Озарбайжон, Эстония, Қозоғистон, Қирғизистон ва Туркманистон театрларида саҳналаштирилган.\nУнинг публисцистик мақолаларида иқтисод, сиёсат ва маънавият масалалари фош этилади. “Туркистон япроқлари”, (1993) қиссаси билан у “Туркистон – бизнинг умумий йўл” халқаро танлови ғолибига айланган.\nУнинг ижодий фаолияти Мустақиллик йиллари, айниқса равнақ топади.\nИжодининг шинавандаларига сўнгги йиллар у (бошқа муаллифлар билан ҳамкорликда) “Ватан туйғуси” публисцистик асарини, “Бизким, ўзбеклар...”, “Давлат тафаккури нима?”, “Миллат овози”, шунингдек, “Уйқусиз тунлар” романини тақдим этган.


Бирлашган Миллатлар Ташкилоти Инсон ҳуқуқлари бўйича Олий комиссари Зайд Раад ал-Ҳусайннинг Президентимиз Шавкат Мирзиёев таклифига биноан юртимизга ташрифи мамлакатимиз сиёсий ҳаётида муҳим воқеа бўлди. Мазкур ташрифнинг аҳамияти ва якунлари ҳақида мухбиримиз Инсон ҳуқуқлари бўйича Ўзбекистон Республикаси Миллий маркази директори Акмал САИДОВ билан суҳбатлашди.\n— Зайд Раад ал-Ҳусайннинг юртимизга ташрифининг аҳамияти хусусида тўхталиб ўтсангиз.\n— Ўзбекистон БМТнинг Инсон ҳуқуқлари бўйича Олий комиссари бошқармасининг дунёда инсон ҳақ-ҳуқуқларини ҳимоя қилиш бўйича саъй-ҳаракатларини юксак қадрлайди. Зеро, ҳар қандай жамиятда тинчлик-осойишталик таъминланса, тартиб ўрнатилиб, демократик қадриятлар ҳамда қонун устуворлиги кафолатлансагина, ижтимоий тараққиёт, юксалиш бўлади.\nМаълумки, БМТ Инсон ҳуқуқлари бўйича Олий комиссари бошқармаси 1993 йилда ташкил этилган. Бошқарма БМТ тизимида инсон ҳуқуқларини ҳимоя қилувчи асосий орган бўлса, Инсон ҳуқуқлари бўйича Олий комиссар ўзининг ҳуқуқий мақомига кўра, БМТ Бош котибининг ўринбосари ҳисобланади. Шу боис унинг мамлакатимизга ташрифи жуда муҳим эди. Зайд Раад ал-Ҳусайн халқаро ҳамжамиятда катта обрў-эътиборга эга. У 2014 йили БМТнинг Инсон ҳуқуқлари бўйича Олий комиссари этиб тайинланган ва Осиё қитъаси ҳамда мусулмон дунёсининг ушбу лавозимдаги илк намояндасидир. Зайд 20 йиллик дипломатик тажрибага, инсон ҳуқуқлари масалаларида ўзининг қатъий позициясига эга.\nЖорий йилнинг 1 мартида Женева шаҳрида Зайд Раад ал-Ҳусайн билан учрашувимизда БМТ Инсон ҳуқуқлари бўйича Олий комиссарининг Ўзбекистонга ташриф буюриши сўралган Ҳукуматимиз таклифини топширган эдим.\nЎшанда Зайд Раад ал-Ҳусайн БМТ Инсон ҳуқуқлари Кенгашининг март ойидаги сессиясида ўзининг инсон ҳуқуқлари бўйича йиллик ҳисоботида Ўзбекистонда амалга оширилган ислоҳотлар дунё давлатлари ўрнак олишига лойиқ, деб юксак баҳо берди. Юқори мартабали меҳмоннинг юртимизга таклиф қилиниши Ўзбекистоннинг инсон ҳуқуқларини таъминлаш соҳасида муҳим қадамлар ташлашга тайёрлигини ифодалади.\nШундай қилиб, Бирлашган Миллатлар Ташкилоти Инсон ҳуқуқлари бўйича Олий комиссари Зайд Раад ал-Ҳусайн бошчилигидаги БМТ Инсон ҳуқуқлари бўйича Олий комиссари бошқармаси делегацияси шу йил 10-11 май кунлари мамлакатимизда бўлди. Томонларнинг ташрифдан кутган мақсадлари ҳақида гапирадиган бўлсак, айтиш мумкинки, ташриф юксак савияда ҳамда самарали ўтди. БМТ Инсон ҳуқуқлари бўйича Олий комиссарини Президентимиз Шавкат Мирзиёев қабул қилди. Учрашув самимий ва ўзаро ишонч муҳитида кечди. Унда Ўзбекистон билан БМТ, ушбу нуфузли универсал -халқаро ташкилот институтлари, шу жумладан, БМТ Инсон ҳуқуқлари бўйича Олий комиссари бошқармаси ўртасида амалий ҳамда очиқ мулоқотни янада ривожлантириш ва мустаҳкамлашнинг долзарблиги таъкидланди.\nДавлатимиз раҳбари инсон ҳуқуқларини ҳар томонлама муҳофазалаш Ўзбекистонда олиб борилаётган кенг кўламли ислоҳотларнинг устувор вазифаси эканини алоҳида қайд этди. Бу БМТ билан ҳамкорликнинг муҳим йўналишларидан бири ҳисобланади. Юртимизда демократия ва инсон ҳуқуқларининг замонавий тамойилларига жавоб берадиган барқарор сиёсий тизим яратилган. Демократик ҳуқуқий давлат ҳамда адолатли фуқаролик жамиятини барпо қилиш саъй-ҳаракатларнинг асосий мақсади сифатида белгилаб олинган. Айни чоғда давлат ҳокимиятининг асосий институтлари — қонун чиқарувчи, ижро ва суд ҳокимияти самарали иш олиб бормоқда.\nЗайд Раад ал-Ҳусайн Ўзбекистонда инсон ҳуқуқларини муҳофаза этиш масалаларига юксак эътибор қаратилаётгани ҳамда бу борада амалий чоралар кўрилаётгани учун Шавкат Мирзиёевга миннатдорлик билдирди. Шунингдек, юксак мартабали меҳмон БМТ Инсон ҳуқуқлари бўйича Олий комиссари бошқармаси Ўзбекистон билан узоқ муддатли ва тизимли ҳамкорликни ривожлантиришга тайёр эканини маълум қилди.\n— БМТнинг Инсон ҳуқуқлари бўйича Олий комиссари бошқармаси делегацияси ташрифи учрашувларга бой бўлди. Шундай эмасми?\n— Ҳақиқатан ҳам, юксак мартабали меҳмон Ўзбекистонга ташрифи доирасида Олий Мажлис Қонунчилик палатаси Спикери, Олий суд, Бош прокуратура, Ташқи ишлар, Адлия, Ички ишлар вазирликлари, Инсон ҳуқуқлари миллий маркази, Хотин-қизлар қўмитаси раҳбарияти, Омбудсман билан амалий учрашувлар ўтказди, самарали музокаралар олиб борди. Уларда Ўзбекистон ҳамда БМТнинг Инсон ҳуқуқлари бўйича Олий комиссари бошқармаси ўртасида ҳамкорликнинг ҳолати ва истиқболлари муҳокама этилди.\nЎзбекистон инсон ҳуқуқлари бўйича 70 дан зиёд халқаро ҳужжатларга, жумладан, БМТнинг ўнта шартномасига қўшилган ҳамда ўз зиммасига олган мажбуриятларини бажариб келмоқда. Юртимизда Марказий Осиё минтақасида биринчи бўлиб, инсон ҳуқуқлари бўйича миллий институтларга асос солинди. Парламент омбудсмани, Инсон ҳуқуқлари бўйича миллий марказ ва яқинда тузилган Тадбиркорлар ҳуқуқларини ҳимоя қилиш бўйича судга дахли бўлмаган янги механизм — Бизнес-омбудсман шулар жумласидандир.\nБМТ Барқарор ривожланиш мақсадларини амалга ошириш бўйича миллий вазифалари ишлаб чиқилди. 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ушбу вазифаларни ҳаётга татбиқ этишнинг “йўл харитаси” бўлди. Ҳаракатлар стратегиясини ишлаб чиқишда нафақат экспертларнинг, айни пайтда кенг жамоатчилик, халқаро ҳамкорлар, шу жумладан, БМТ Тараққиёт дастури ваколатхонасининг фикрлари, тавсиялари инобатга олинди.\n2017 йил мамлакатимизда “Халқ билан мулоқот ва инсон манфаатлари йили” деб эълон қилинди. Жисмоний ҳамда юридик шахсларнинг мурожаатлари билан ишлашни такомиллаштириш мақсадида республикамизнинг барча ҳудудида Ўзбекистон Республикаси Президентининг Халқ қабулхоналари тузилди. Ўзбекистон Республикаси -Президентининг виртуал қабулхонаси самарали фаолият олиб бормоқда. Халқ билан -мулоқотнинг янги механизмлари жорий этилаяпти.\nҲаракатлар стратегияси доирасида қонун устуворлиги ҳамда суд ҳокимиятининг чинакам мустақиллигини таъминлаш бўйича аниқ ҳуқуқий ва ташкилий чоралар кўрилмоқда. Халқаро стандартларга мувофиқ, янги институт — Ўзбекистон Республикаси Судьялар олий кенгаши ташкил қилинди. Судьялик муддатларига қатъий аниқлик киритилди. Жиноят содир этганликда гумон қилинаётган шахсларни қамоқда сақлаш, дастлабки тергов муддатлари қисқартирилди. Адвокатлар роли кучайтирилди. Ушбу чора-тадбирлар БМТнинг Инсон ҳуқуқлари бўйича кенгаши ҳамда шартномавий органларининг Ўзбекистон миллий маърузаларини кўриб чиқиш якунлари бўйича тавсияларига тўла-тўкис жавоб беради.\n— Делегация аъзолари нималарга кўпроқ эътибор қаратишди?\n— Улар ташриф доирасида Ўзбекистонда инсон ҳуқуқларини таъминлашнинг барча жабҳасига аҳамият беришди. Бунда, айниқса, ушбу соҳада парламент ва жамоатчилик назорати институти механизмини такомиллаштириш масалаларига алоҳида урғу қаратилди. 2017 йилнинг 1 февралидан парламент аъзолари ҳар ойда фуқаролар муро-жаатларини кўриб чиқиш, улар билан очиқ мулоқот ўтказиш, қолаверса, ижро ҳокимияти органлари фаолиятини ўрганиш ҳамда таҳлил этиш мақсадида жойларга чиқмоқда. Бундан ташқари, прокуратура, ички ишлар органлари раҳбарлари ва барча даражадаги ҳокимларнинг аҳоли олдида ҳисобот бериши тизими жорий қилинаяпти.\nИнсон ҳуқуқларини ҳимоя этишда фуқаролик жамияти институтлари алоҳида ўрин тутаётгани эътиборга молик. Бинобарин, бугун сиёсий партиялар, нодавлат нотижорат ташкилотлари ҳамда оммавий ахборот воситалари ривожи очиқ фуқаролик жамиятини барпо қилишда долзарб аҳамият касб этмоқда. Улар мустақил равишда аҳоли турли қатламлари манфаатларини илгари сураяпти, муҳим аҳамиятга молик қарорлар, давлат дастурлари қабул қилиниши ва ижро этилишида фаоллик кўрсатаётир.\n— Айтинг-чи, делегация сафари қандай баҳоланмоқда?\n— БМТнинг махсус механизмлари, айниқса, махсус маърузачилари ҳамда шартномавий органлари билан ҳамкорликни кенгайтириш, шунингдек, Олий -комиссарнинг Минтақавий офиси билан муносабат ўрнатиш бўйича дастлабки келишувларга эришилганини ташрифнинг муҳим натижаларидан бири сифатида баҳолаш мумкин.\nОлий комиссар ташриф якунлари бўйича ўтказилган матбуот анжуманида мамлакатимизни яқин истиқболда тараққий топтириш бўйича Ҳаракатлар стратегияси қабул қилингани аҳамиятига, унда қонун устуворлигини таъминлаш ва суд-ҳуқуқ тизимини янада такомиллаштириш бўйича вазифалар алоҳида йўналиш сифатида белгилаб олинганига эътибор қаратди. Зайд Раад ал-Ҳусайн Олий комиссар бошқармаси суд-ҳуқуқ ислоҳотларининг барча йўналишини қўллаб-қувватлашини билдирди. Бунда муҳим ҳуқуқий кафолат сифатида муқобил жазо чораларини кенгайтиришга урғу берилди.\nОлий комиссар, ўз навбатида, давлат бошқарувида хотин-қизларнинг иштирокини кенгайтириш, аёллар тенглигини таъминлаш зарурлигига алоҳида аҳамият қаратди. Ўзбекистонда белгиланган мақсад ҳамда вазифаларга эришиш учун давлатга нафақат ёрдам берадиган, балки уни конструктив танқид қила оладиган фуқаролик жамияти ва оммавий ахборот воситалари ҳам зарурлиги кўрсатиб ўтилди.\nУмуман айтганда, Зайд Раад ал-Ҳусайн узоқ муддатли ҳамда тизимли ҳамкорликни ривожлантиришга қатъий тайёрлигини намойиш этди. Энг муҳими, ҳамкорликнинг асосий йўналишлари белгилаб олинди. Авваламбор, Ҳаракатлар стратегияси амалга оширилишини қўллаб-қувватлаш ва кўмаклашишга келишилди. Инсон ҳуқуқларига оид, шу жумладан, хотин-қизларнинг тенглигини амалда таъминлашга қаратилган қонун ҳужжатларини ишлаб чиқиш ҳамда экспертизадан ўтказиш борасида ҳамкорлик йўлга қўйилади. Инсон ҳуқуқлари бўйича миллий институтлар, жумладан, Омбудсман ва Инсон ҳуқуқлари бўйича миллий марказ билан ҳамкорликда турли анжуманлар, давра суҳбатлари ўтказилади. БМТнинг Инсон ҳуқуқлари бўйича Олий комиссари бошқармаси инсон ҳуқуқлари бўйича таълим тизимини такомиллаштириш, бу борада ўқув қўлланмалари, рисолалар ҳамда дастурлар билан кўмак беради. Ўзбекистонда эркин фуқаролик жамияти институтларини ривожлантириш ва уларга муқобил маърузалар тайёрлашда амалий ёрдам кўрсатиш бўйича таклифлар ўртага ташланди. БМТнинг инсон ҳуқуқларига оид халқаро шартномаларини, жумладан, Ногиронлар тўғрисидаги конвенцияни, Қийноқларга қарши конвенциянинг факультатив протоколини ратификациялаш, Халқаро Меҳнат Ташкилоти билан мажбурий меҳнатнинг олдини олишга қаратилган чора-тадбирларни рўёбга чиқариш режалаштирилган.\nХулоса ўрнида айтганда, ташриф натижасида Олий комиссар бошқармаси билан амалий ҳамда тенг ҳуқуқли мулоқот истиқболлари юзага чиқди. Айтиш жоизки, мазкур музокаралар натижалари, шубҳасиз, БМТ билан инсон ҳуқуқлари соҳасида самарали -муносабатларни ривожлантиришга хизмат қилади.\nМазкур рукндаги бошқа мақолалар: « Судьялар қасамёд қабул қилди\tЎзбекистон — Хитой: сиёсий мулоқотлар янада фаоллашмоқда »


Ғафлат уйқуси синдроми - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nҒафлат уйқуси синдроми\nЧоп этилган 21 Ноябр 2015\tКӯришлар: 1214\nИбн Сино касалхонасида 14 ноябр куни эронлик мутахассис доктор Шарафхона Амир иштирокида “Ғафлат уйқуси синдроми” мавзусидаги навбатдаги тематик конференция бўлиб ўтди. Доктор Шарафхона Амир АҚШнинг Хюстон штати Давлат олийгоҳи профессори бўлиб, шу билан бирга, Хюстондаги касалхонанинг ўпка ва уйқу хасталиклари бўлими бошлиғи вазифасини ҳам зиммасига олган.\nДоктор Шарафхона АҚШнинг ички тиббий мутахассислик даражаси, ўпка (пулманология) касалликлари, махсус хасталиклар мутахассислиги даражаси (intensive care) ва АҚШнинг уйқу пайтидаги касалликлар (ғафлат уйқуси синдроми) мутахассислиги даражасига эгадир. Доктор Шарафхонанинг Ибн Сино касалхонасига ташрифидан мақсад, беморхонада уйқу пайтидаги касалликларни ўрганиш бўлимини очиш ва касалхона масъуллари билан янги очиладиган бўлим хусусида суҳбатлар уюштиришдан иборат эди.\nУйқу жараёнида юрак, томир хасталиклари ва инсулт хуружи йўналишидаги ютуқларга эътибор берган тақдирда, кейинги икки ўн кунликда уйқу жараёнида юрак ва томир хасталиклари замиридага хасталиклар кўп кузатилаётганлиги уйқу пайтидаги хасталикларни ўрганиб чиқиш марказини таъсис этиш ҳамда бу беморлар даволаниши учун имконият яратишни тақозо этади. Уйқу пайтидаги касалликлар (ғафлат уйқуси синдроми) қон босими, остона фиброляцияси, семизлик, 2-навли қанд диабети, импотенция ва ўпка касалликларига учраган беморларнинг 85 фоизида кўзга ташланади.\nМазкур мавзу тўлиқ янги бўлиб, шундай беморлар учун катта аҳамиятга эгадир. Бу хасталик жараёнида нафас олиш йўллари, яъни ной уйқу пайтида даврий тезликда ёпилиб қолади ва қонда оксиген миқдорининг камайишига олиб келади. Мисол учун, одатий ҳолатда қон таркибида 95 фоиз бўлган оксиген миқдори 50 фоизгача тушиб кетиши мумкин. Бу ҳолат қон босимининг ошиб кетиши, юрак фаолияти етишмовчилиги, юрак аритмиялари, қанд, ўпка хасталиклари пайдо бўлиши ҳамда эркакларда жинсий етишмовчиликка олиб келади.\nГўдаклардаги бу хасталик мия ҳужайралари ривожланиши пасайишига сабаб бўлади. Бу касалликни ташхис қилиш учун беморлар энг камида бир кеча-кундуз уйқу тестини бажариш билан кўздан кечирилишлари лозим. Уйқу тестини ўтказиш билан беморнинг ғафлат уйқуси хасталигига учраган-учрамаганлигини аниқлаш мумкин. Агар бемор шиддатли ёки ўртача даражадаги ғафлат уйқуси хасталигига учраган бўлса, уни даволаш зарурдир.\nМавжуд табобатлар тиш хасталиклари табобати ёки томоқ касалликлари табобати айрим жиҳозлари ҳамда кўп ҳолатларда CIPAP ё BIPB ускуналари орқали амалга оширилади. Беморлар бу ускунадан фойдаланиб, нафас йўллари қисилиши (нафас олишдаги танаффус)дан қутулиб, юрак фаолияти етишмовчилиги, диабет, қон босими, жинсий етишмовчилик, ўпка хасталиклари уларда даволанади ҳамда кун бўйи тафаккур қудратлари ошади. Бундан ташқари, бу хасталик кундуз куни уйқучанликни келтириб чиқаришга сабаб бўлганлиги учун, ҳайдовчиларнинг турли автоҳалокатларга учраши эҳтимоли камаяди. Гўдакларда ҳам бу табобат уларнинг аҳволи яхшиланиши ҳамда миялари ривожига имконият яратади.\nДоктор Шарафхона Ибн Сино касалхонаси ва Қарияи Боло марказий беморхонасида сўзга чиқишларида бевосита ана шу хасталик мавзуси кўпроқ тўхталди. Шунингдек, Ибн Сино касалхонасида уйқу хасталиклари марказини очиш ҳамда бунинг учун зарур дастурни йўлга қўйиш, табобат учун зарурий ускуналар ўрнатилиши ҳамда ўпка хасталиклари бўлимини йўлга қўйиш масалаларига кенг тўхталиб ўтилди.\nСизнинг IPнгиз: 34.236.216.93\nБугун: 20-10-2019 03:49:06


Шеърият / Теглар бўйича қидирув / Fikr.uz\nМаданият ва маърифат 28 ноябр 2018, 17:22\n2018 йилнинг 28 ноябр куни Навоий давлат кончилик институти Ахборот-ресурс марказида институт матбуот котибияти,“Китобхонлар клуби” аъзолари, институт профессор-ўқитувчилари, ижодкор ўқитувчилар, талабалар иштирокида Ўзбекистон Ёзувчилар уюшмаси аъзоси, “Зулфия” номидаги давлат мукофоти соҳибаси, шоира Гулжамол\nҚобилжоннинг қувончи чексиз\nМаданият ва маърифат 25 июл 2017, 15:03\nОқшом аста ухлаб қолди\nТунга эртак айтавериб,\nОй салгина ҳориб, толди.\nСеҳрланган оқшом аста\nГўдак тахлит ухлаб қолди.\nТонг-ла турди турфа олам,\nЙиғиб олиб ҳушларини.\nМароқ билан ҳамма шошиб,\nКунга айтди тушларини.\nТўғри сўз ва кўп билағон,\nТўкиб солар юрагини\nКелса гапнинг хонаси.\nЎзи каби ўстирар у:\nФарзандлари ҳамки унинг\nИкки қилмас сўзларин.\nОлти ёшли Қобилжонга\nОна берди бир савол:\n– Саккиз сонни иккига бўл,\nЖавобни топ, бўлмай лол!\nҚобилжоннинг боши қотди,\nСал эгилди қомати.\nОхир келди омади.\nЖавоб топган Қобилжоннинг\nҚувончи чексиз эди:\n– Бўйига бўлсангиз уч ва\nЭни эса ноль – деди.\nШамолларнинг кўзлари юмуқ,\nШунга мосдир қулоқлари ҳам.\nАввалбошдан тиллари дудуқ,\nУвлайверар олмасидан дам.<br /\n“ХОРАЗМ ТАНБУР ЧИЗИҒИ” ҲАҚИДА\nМаданият ва маърифат 17 феврал 2017, 15:47\nНодир нота ёзуви яратиб, унда ўз мусиқий меросини хатга туширишга муяссар бўлган халқлар тарихда саноқли. Ана шундай жаҳоншумул ишлардан бири XIX асрнинг сўнги чорагида Хоразм созанда ва мусиқашунослари томонидан амалга оширилган. Бу воҳада XIX асрда рўй берган миллий-маърифий уйғониш, адабиёт соҳасида Мунис ва Огаҳий каби улкан адибларни юзага\nШеърият ва адабиёт 21 феврал 2016, 13:34\nSizni eslatar chamanzoru bog'larning go'zalliklari\nSizni eslatar birga qurgan suxbatimiz esdaliklari\nSizni eslatar orastaligu xushbichimlikning sexirliy tovlanishlari\nSizni eslatar xar kunimning ibtidosiyu intxosi bo'lmish soniyalari\nШеърият ва адабиёт 19 феврал 2016, 17:52\nSozi ishqing azobi dedimki kim anglatur\nTanam ichra shul darddurkiy kim yayratur\nSozlasang seniy sozing qalbim yayratur\nSeni korgan kunim aqlimda hanuz hayratdur\nШеърият ва адабиёт 19 феврал 2016, 16:40\nMexribon bo'lish istasang unda sevib ko'r\nSabirliy bo'lish istasang xijronda yurib ko'r\nOdamlarni bilmak istasang sevganingni aytib ko'r\nDunyoda zavq izlasang visolga yetib ko'r\nТалаба ижодига назар\n13 феврал 2016, 17:17\nИжодкорлик, ташаббускорлик ва илм муҳаббат борасида Наманган давлат университети талабалари ҳам алоҳида эътибор ва таҳсинга сазовор. Айни ижод оламида, унинг гуллаб яшнашида бугунги кунда кўплаб талабалар ўз ҳиссаларини қўшиб келишмоқда.\nИлм-фан 3 апрел 2015, 09:10\nҚуёшга боқолмай кўзларим толди,\nПорлаган юлдузим бир ёниб сўнди,\nОрзулар бир ғариб етимдек қолди.\nИшонган тоғимдан ишончлар кетди.\nИлм-фан 3 апрел 2015, 09:05\nПайт келиб ўзимдан ўзим тонганда,\nШирин бир сўз топмай сўзим тонганда,\nМеҳрли қалб излаб кўзим тонганда,\nОнагинам ягона суянчим бўлар.\nҚорнинг тагларидан бошин кўтариб,\nБойчечак унади, митти бойчечак.\nКўзларни қувнатиб, дилни яйратиб,\nИлк баҳор кунидан беради дарак.\nЮртим, мен соғиндим баҳорларингни.\nВафо, садоқатнинг тимсоли бўлиб,\nЖаҳонга танилган шеърлари билан.\nКўкламнинг шукуҳли илк кунларида,\nСуюкли шоиранг дунёга келган.\nАёлинг ардоқли, айёминг гўзал,\nАтрофга таралар гулнинг ифори.\nАёлни мадҳ этар алёринг гўзал,\nАёл деб созланар дуторинг тори.\nКўм-кўк далаларда ерга қадалган\nУруғдан унгувчи ризқу рўзинг бор.\nДилларга хуррамлик, шодлик улашар,\nСаховатнинг тожи хуш Наврўзинг бор.\nТоғингда истиқлол эпкини эсар,\nБоғларингда кезар эркнинг сурури.\nТегрангда чарх урар тинчлик, бахт қуши,\nТонгларингда балқар озодлик нури.\nЮртим, мен соғиндим баҳорларингни...\nМиллий шеъриятимизнинг яна бир аъзосидан туплам\nБлог им. isroiltorger\n4 март 2015, 10:10\nБахтга эргаштирувчи билим\nЯратди ва юксалатди, талаб одам.Берди хуш ақл, фозил илмни хамТилини чиқариб, онга берди дил,Уят берди яна гўзал хуш пиғил<cut>\nБилим берди, инсон зўрайди бу кунАқл берди, шунга ечилди тугунХудо берса, кимга ақл — хуш билимТўла яхшиликка узатар қўлин\nБилимни буюк қил, ўқишни улуғ\nБу икки юксалтирур қўлини тўлиқ\nАқл қайда бўлса, улуғлик бўлурБилим кимда бўлса, буюклик топарАқллик ўқур билимлик бўлурБилимлик ақллик тилакка етур\nБилим маъносини бил билим нимадур\nБилим у соғайтур, касал бўлса у\nБилимсиз киши доим оғриқ бўлур\nКасални бор даволат эй, билмаганЭй, олим нодонга даво айла санАқлдур бурундан онга етса кишиТумон минг тилаги бўлса хам етарКишика эрур кўп ақл фойдасиБилим билса инсон азиз бўлғуси\nЖамийки ишингни ақл билан қилБилим бирла вақтингни сақлашни ҳам билҲаётни қомусини очгин энди.\nБасвослик, бехудаликдан қочгин энди\nБилимнинг конидан гавҳарни танлаб\nХалойиқ бошларга сочгин энди\nУшбу сатрлар адабиёт ва санъат йўлида шахдам одимлаётган бир ёзувчи юртодшимиз қаламига мансуб. Шеърият севувчиларидан фикрлар, маслахат ёки тилаклар кутиб қоламиз\nTo`laganov Isroil Qodirovich\nИлм-фан 21 феврал 2015, 09:47\nСeн oнaмсaн бeшик узрa aллaлaгaн,\nСeн oтaмсaн мeҳнaт қилиб нoлимaгaн.\nСeн мaқсaдсaн дoим oлғa eтaклaгaн,\nМeнинг бoрим, шaрaфшoним, жoним Вaтaн!\nИлм-фан 21 июн 2014, 09:15\nКўнгил ярим ҳеч бутун бўлмас\nҒариб руҳим шодликка тўлмас\nМаъюс кўзлар шодланиб кулмас\nМеҳрибон бир дилдош кетганда\nИлм-фан 19 июн 2014, 15:00\nДунёда бор бўлса қанча дард-алам\nБарчаси бир заиф жуссангга тушмиш\nОламда бор бўлса қанча кўз ёш, ғам\nКўзларинг нурини бежо ул олмиш\nЙўлдошинг бир умр ёлғизлик бўлди,\nУнинг юки оғир, азоби оғир.\nЭҳ, она сен унга қандай дош бердинг,\nСабр ҳам шул дамда азобли тилгир.\nОғир юк елкангда кетяпсан маъюс\nБори ғамларингни бир зум аритсам\nОҳ, она сен чеккан барча дардларни,\nШодлигу бахт ила нурла ёритсам\nКўзингга ёш келди у нолиш эмас\nСоғинчли ёшлар у – меҳрли ёшлар\nҚалбингдан отилган мунгли сас эмас,\nОташин сўзлар у покликка бошлар.\nИлм-фан 13 июн 2014, 09:28\nЙўлларимга кўз қадаб турган,\nЁшланибла сўз қадаб турган,\nҒамдан қадди дол бўлиб юрган,\nМеҳрибоним мушфиқим онам.\nЁлғиз ҳаёт заҳрини енгган,\nМашаққатдан жуссаси тинган,\nБаъзан қалби армонла ёнган,\nЖовидоним мунисим онам.\nФақат фарзанд учун яшади,\nБаҳорлари кузга бўшади,\nБахтим кўриб юздан ошади,\nДуогўйим меҳрибон онам.\nНодон қизинг баётин битди,\nБор қувончу ҳаётин битди,\nКечирмоғинг умидла кутди,\nМудом рози камтарин онам.\nИлм-фан 9 июн 2014, 17:04\nНодоннинг қўлига боқмагин дунё,\nҲасад селларига оқмагин дунё.\nЯхшини хор қилиб, ахмоқни тўрда,\nЯйратиб яшнатиб, ёқмагин дунё.\nЭртанг учун ғам ема асло,\nКетганига куймагин илло.\nСабр қилгин шукрла яша,\nРаззоқ берар ризқингни аъло.\nОҳ! етмоқ мумкинми бахт қасри томон,\nЭҳ! бунга тўсиқ бор бир ками замон.\nЛойимиз қорибди ул азал наққош,\nГуноҳ дунёсига берибла минг бош.\nМен шеър ёздим, саҳрога эмас,\nГулзори бор бўстонлар учун.\nБир сўз айтдим, гумроҳга эмас,\nҚалби уйғоқ покдонлар учун.\nИлм-фан 4 июн 2014, 15:05\nКўксим узра порлаган бир нур,\nТупроғимнинг бир қўри эрур.\nҚорачиқда авайланган дур,\nМомом изин ғубори эрур.\nОлам узра таралган ҳар сур,\nАллаларнинг ифори эрур.\nЭрк куйини куйлаган ҳар ҳур,\nВатанимнинг ғурури эрур.\nЮрт ишқи деб урган юраклар,\nБилгин алар вафоим дурур\nТТЙМИ Маънавият хонаси\nҚайда илм-фан бўлса,Маънавият ўсади.\nЭнди сизга завқланиб,\nБу олийгохим менинг,\nЎқув юртим ичида\nМўжазгина бир хона\nБу ерда иш юритар\nБир ака ва уч она.\nҲаммаси ўз ишида\nШошиб, елиб учади.\nБари севиб қучади.\nБу йўлда Сарвар ака\nМағрур кўтаради қад.\nҲамма ишда етакчи\nБўлса тадбир ё байрам,\nПайдо бўлар шу жойда\nМактубадек бир малак,\nДилфузадек опам бор,\nДоим олға чопамиз.\nҲар қадамда ёнма-ён,\nБарчамизга бўлиб бош.\nЗокиров Ботир ака\nБулар бари битта жон,\nОпа, ака, сингиллар.\nКучин бир жойга урса,\nҲар қандай иш енгилар.\nШундай қудратга эга.\nДоим биз билан бирга.\nШундай инсонлар бўлса,\nХеч кимдан кам бўлмаймиз.\nИлм-фан 30 май 2014, 16:32\nЕр бағрида ул танлар қолган,\nАқлга не ҳикматлар солган,\nЎйлаб ўйга етолмай толган,\nУл тан қаён кетарин билмам.\nФиръавну Намрудлар барин,\nТанлар учун бичмишлар заррин,\nКўриб солгин ибрат назарин,\nКафанли тан қоларин билмам.\nCахий қўлли Ҳотамитой бўл,\nОби раҳмат чашмасига тўл,\nҲеч бўлмаса тўлин Ойдай бўл,\nНетай бир кун кетарим билмам.


Роналду иштирокидаги матбуот анжумани - "Реал"дан "Ювентус"га ўтиш олдинга ташланган қадам" (тўлиқ) ФОТО / CHAMPIONAT.asia\n20:40МЮ де Лигтни бу мавсум сотиб олмайди 1 20:23А Серия. "Сампдория" - "Ювентус". Асосий таркиблар маълум 2 20:10Почеттино: "ЕЧЛни ютсак, бир ҳафта йиғласам керак" 9 20:00Суперлига. "Сўғдиёна" - "Бухоро" 2:0 25 20:00Суперлига. "Пахтакор" - АГМК 4:1 220 19:40Карикатура: "Барселона" жорий мавсум "требл" қайд эта олмади 14 19:20Россия чемпионатида мавсум якунланди. Чалов энг яхши ёш тўпурар, Денисов жамоаси ўтиш ўйинида майдонга тушади 3 19:05Омар Момани карикатураси: "Кўршапалаклар" Месси ва бошқа каталонияликларнинг "қонини сўрди" 16 18:55"Насаф" - "Локомотив": матнли трансляция 87 18:41"Манчестер Юнайтед" - "Бавария". Манкунианликларнинг асосий таркиби маълум! 9 18:20"Насаф" - "Локомотив": Ишқибозга айланган Кенжабоев, афсонавий Темиров ёхуд жамоалар стадионга етиб келишди 27 17:55Qatar Sports Investment Англиядаги жамоани сотиб олмоқчи 8 17:41Olamsport: Боксчи собиқ UFC жангчисини нокаутга учратди, бугун хоккей бўйича ЖЧда ҳал қилувчи ўйинлар 0 17:39Суперлига. "Пахтакор" - АГМК учрашувида Агишев, Қаршида Нажафалиев ишлайди 10 17:35Бугун намойиш этиладиган футболга оид кўрсатувлар жадвали (Спорт ТВ, Матч ТВ, Футбол ТВ) 75\nРоналду иштирокидаги матбуот анжумани - "Реал"дан "Ювентус"га ўтиш олдинга ташланган қадам" (тўлиқ) ФОТО\n17 июл 2018 01:34\nТеглар : Криштиану РоналдуЮвентусРеал\n"Ювентус" ёзда амалга оширган энг "қайноқ" трансфер - Роналду янги жамоаси аъзоси сифатидаги дастлабки матбуот анжуманида иштирок этди.\n- "Ювентус" катта жамоа бўлгани учун Турин клубига ўтиш осон бўлди. Қарор қабул қилишда ҳеч иккиланганим йўқ. Италиянинг энг яхши клуби, жаҳоннинг энг кучли жамоаларидан бири - "Ювентус". Клуб президенти Андреа Аньелли ва жамоа бош мураббийи Массимилиано Аллегри ажойиб инсонлар. "Юве" доим ғолиб бўлишга ўрганган топ жамоа. Мен қарорни ЕЧл финалидан олдин қабул қилгандим".\n- "Ювентус"га ўтиш бу олдинга ташланган қадам. "Реал"дан кетишимни асло орқага ташланган қадам деб ҳисобламайман. "Ювентус"дек клуб менга чорлов бергани - бахт. Буюк жамоадан чақирув бўлгани фахр туйғусини беради. Мен эса бу жамоани янада юқори чўққига чиқишида кўмаклашмоқчиман. Мен доим ёшларга майдонда ва майдондан ташқарида ҳам ўрнак бўлишни истаганман. Шундайлигимча қоламан. Меҳнат қилишдан тўхтамайман ва "Ювентус"га янги совринларни олиб келишни хоҳлайман".\n- "Туриндаги голимдан сўнг бўлган олқишлар - муҳим воқеа бўлди. Ҳар доим ҳам сени рақиб майдонида олқишлашмайди. Туринлик мухлисларнинг ўша пайтда голимдан кейинги ғаройиб реакцияси ва бугунги илиқ кутиб олишгани учун улар миннатдорман. Мен улар олдидаги қарзимни майдондаги ҳаракатларим орқали узишга ваъда бераман. Иштиёқ ва куч-ғайратим ниҳоятда катта".\n- "Туринга таътилга ёки нафақа чиқиш учун келганим йўқ. Мен "Ювентус" тарихида ўз номимни ва клубда изимни қолдиришни истайман. Мени доим ғолиб бўлиш ва совринларга эгалик қилиш истагим сўнмайди. Роналду доим энг кучлиси бўлгиси келади. Мен ҳеч қачон бешта "Олтин тўп" оламан деб ўйламаганман. Лекин бу содир бўлди. "Ювентус" либосида ҳам буни такрорлашга ҳаракат қиламан. Нега энди йўқ? Лекин мен бу ҳақда ўйламайман ва кечалари "Олтин тўп" борасида қайғуриб чиқадиган одатим йўқ".\n- "Барча катта жамоалар ЕЧЛда ғолиб бўлишни исташади. Имконият барчада тенг. "Ювентус" эса доимгидек барча мусобақаларда ғолиблик учун курашади. Европа чемпионлар лигасида ғолиб бўлиш ниҳоятда оғир иш. Аммо хотиржамлик ва совуққонликни йўқотмаслик зарур. "Ювентус" охирги йилларда ЕЧЛ бош совринига жуда яқин келди. "Икки қулоқ"ни кўтаришга бир қадам қолганида омад улардан юз ўгирган. Финал ўйинлари доим қийин ва кутилмаган сценарийларга бой ўтади. Мен эса ўша якуний қадамни ташлашга жамоага ёрдам бермоқчиман".\n- "Италия А Серияси жуда қийин чемпионат. Айниқса тактик тарафлама анча кучли ва мураккаб лига. Бу ерда тактика катта роль ўйнайди. Мени фаолиятим давомида ҳеч нарса осонликча қўлга киритилмаган. Шу боисдан ҳам Италияда ушбу қийинчилик менга янги муаммо тақдим этмайди. Мен қийин ва машаққатли меҳнат эвазига қўлга киритилган ширин мевани татиб кўришни истайман. Мен қийин ва тактик кучли лигада ўйнашга тайёрман. Мен хотиржамман ва позитив кайфиятда янги мавсумни интиқлик билан кутяпман. Ўйлайманки, янги мавсум мени фаолиятимдаги навбатдаги муваффақиятли қадам бўлади".\n- "Ювентус"нинг чорлови менга янги чақириқ бўлди. Ишонч билан айтаманки, мен бу чақириққа тайёрман. Мени ёшимдаги кўплаб футболчилар Қатар ёки Хитойга кетишади. Лекин мен эмас. Чунки менга янги марраларни забт этиш ёқади. Айни пайтда ўзимнинг оптимал спорт формамдаман. Ҳам руҳан, ҳам жисмонан жуда тетикман. Ҳозир ҳар қачонгидан ҳам ҳам кучлироқман".\n- "Мени "Реал"даги тарихий шунчаки ажойиб ўтди. Мадриддаги мухлисларимдан миннатдорман ва уларга ташаккур билдираман. Лекин ҳозир мени барча фикр-у ҳаёлим, ўйларим фақат "Юве" билан боғлиқ. Мен янги чорловни қабул қилдим ва янги марралар сари дадил қадам ташлашга ҳозирлик кўряпман. Италияда Криштиану Роналду ҳали-хамон топ футболчи эканлигини исботлаш учун келдим. Статистика барчага маълум. Ҳамма мен футболда нималарга эришганим ҳақида билади. Лекин бу менга муҳим эмас. Роналдуга кўпроқ янги чорловларга "лаббай" дея жавоб қайтариш кўпроқ ёқади. "Манчестер Юнайтед" ва "Реал"даги каби "Ювентус"да ҳам ўз номимни қолдиришни истайман". Ҳозирча фаолиятим эртакнамо кечди. "Спортинг", "Манчестер Юнайтед" ва "Реал". "Ювентус"да ҳам бу эртак давом этишини хоҳлайман ва бунинг учун қўлимдан келган барча ишни қиламан".\nБэйлнинг кетишини "Реал"нинг 5 миллион мухлиси истамоқда 13\nСарри "Ювентус"да, Гвардиола эса... 18